title: Komission päätös (EU) 2018/680, annettu 2 päivänä toukokuuta 2018, sisätilojen siivouspalveluja koskevista EU-ympäristömerkin myöntämisperusteista (tiedoksiannettu numerolla C(2018) 2503) (ETA:n kannalta merkityksellinen teksti. )

text:
               4.5.2018

               FI

               Euroopan unionin virallinen lehti

               L 114/22

         KOMISSION PÄÄTÖS (EU) 2018/680,
   annettu 2 päivänä toukokuuta 2018,
   sisätilojen siivouspalveluja koskevista EU-ympäristömerkin myöntämisperusteista

         (tiedoksiannettu numerolla C(2018) 2503)

   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon EU-ympäristömerkistä 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 66/2010 (1) ja erityisesti sen 8 artiklan 2 kohdan,
   on kuullut Euroopan unionin ympäristömerkintälautakuntaa,
   sekä katsoo seuraavaa:

               (1)

               Asetuksessa (EY) N:o 66/2010 vahvistetaan vapaaehtoisen EU-ympäristömerkkijärjestelmän perustamista ja soveltamista koskevat säännöt, joiden tarkoituksena on edistää sellaisten tavaroiden ja palvelujen myyntiä, joiden ympäristönsuojelullinen taso on korkea.

               (2)

               Asetuksessa (EY) N:o 66/2010 säädetään, että kullekin tuoteryhmälle vahvistetaan erityiset EU-ympäristömerkin myöntämisperusteet.

               (3)

               Ehdotuksen EU-ympäristömerkin myöntämisperusteiden laatimisesta sisätilojen siivouspalveluille esittivät siivousalan ammattilaiset. Komissio käynnisti ehdotuksen pohjalta myöntämisperusteiden laatimisprosessin, jota se myös johti.

               (4)

               EU-ympäristömerkin myöntämisperusteiden vahvistaminen sisätilojen siivouspalveluille on tarpeen, jotta voidaan edistää sellaisten puhdistusaineiden ja siivoustarvikkeiden käyttöä, joiden ympäristövaikutukset ovat vähäisiä, ympäristöasioita koskevaa henkilöstön koulutusta, ympäristöjärjestelmän perusteita sekä jätteiden oikeanlaista lajittelua.

               (5)

               Sisätilojen siivouspalveluja koskevien EU-ympäristömerkin myöntämisperusteiden sekä niihin liittyvien arviointi- ja todentamisvaatimusten olisi oltava voimassa viisi vuotta tämän päätöksen tiedoksiantamisesta, kun otetaan huomioon tämän tuoteryhmän innovointisykli.

               (6)

               Tuoteryhmän tunnusnumero on olennainen osa EU-ympäristömerkin rekisteröintinumeroa. Jotta toimivaltaiset elimet voivat antaa EU-ympäristömerkin myöntämisperusteet täyttäville sisätilojen siivouspalveluille EU-ympäristömerkin rekisteröintinumeron, tuoteryhmälle on annettava tunnusnumero.

               (7)

               Tämän päätöksen säännökset ovat asetuksen (EY) N:o 66/2010 16 artiklalla perustetun komitean lausunnon mukaiset,

         ON HYVÄKSYNYT TÄMÄN PÄÄTÖKSEN:
   1 artikla
   1.   Tuoteryhmään ”sisätilojen siivouspalvelut” kuuluu liike- ja laitosrakennusten ja muiden julkisten rakennusten sekä yksityisasuntojen sisätilojen säännöllisten ammattimaisten siivouspalvelujen tarjoaminen. Siivouspalveluja voidaan suorittaa muun muassa toimistoissa, saniteettitiloissa ja julkisilla sairaala-alueilla, kuten käytävillä, odotushuoneissa ja taukotiloissa.
   2.   Siivouspalvelut kattavat myös sellaisten lasipintojen puhdistuksen, joihin ylettyminen ei vaadi erikoisvarusteita tai -koneita.
   3.   Tähän tuoteryhmään eivät kuulu desinfiointitoimet, tuotantotilojen siivoustoimet eivätkä toimet, joissa käytetään asiakkaan tarjoamia puhdistusaineita.
   2 artikla
   Tässä päätöksessä tarkoitetaan

               1.

               ’säännöllisillä ammattimaisilla siivouspalveluilla’ ammattimaisia siivouspalveluja, jotka suoritetaan vähintään kerran kuukaudessa, lukuun ottamatta lasinpuhdistusta, joka katsotaan säännölliseksi vähintään kolmen kuukauden välein suoritettuna;

               2.

               ’laimentamattomilla puhdistusaineilla’ aineita, jotka on laimennettava ennen käyttöä ja joiden laimennussuhde on vähintään 1:100;

               3.

               ’siivoustarvikkeilla’ uudelleenkäytettäviä siivoustarvikkeita, kuten liinoja, moppeja ja vesiämpäreitä;

               4.

               ’mikrokuidulla’ synteettistä kuitua, jonka hienous on alle yksi denier tai desitex;

               5.

               ’hakijan tiloilla’ tiloja, joissa hakija toteuttaa toimintaansa liittyviä hallinnollisia ja organisatorisia tehtäviä;

               6.

               ’EU-ympäristömerkin mukaisilla sisätilojen siivoustehtävillä’ tehtäviä, jotka henkilöstö suorittaa sisätilojen rutiininomaisten ammattimaisten siivouspalvelujen puitteissa.

         3 artikla
   1.   Jotta palvelulle voidaan myöntää asetuksen (EY) N:o 66/2010 mukainen EU-ympäristömerkki, palvelun on kuuluttava tämän päätöksen 1 artiklassa määriteltyyn tuoteryhmään ”sisätilojen siivouspalvelut” sekä täytettävä siihen liittyvät tämän päätöksen liitteessä vahvistetut arviointi- ja todentamisvaatimukset ja seuraavat edellytykset:

               a)

               se täyttää kaikki tämän päätöksen liitteessä vahvistetut pakolliset myöntämisperusteet;

               b)

               se täyttää riittävän määrän tämän päätöksen liitteessä vahvistetuista valinnaisista myöntämisperusteista vähintään 14 pisteen saavuttamiseksi;

               c)

               se kuuluu eri kirjanpitoon kuin saman toimijan tarjoamat muut palvelut, jotka eivät kuulu tämän päätöksen soveltamisalaan, mukaan luettuina muut sisätilojen siivouspalvelut, jotka eivät täytä tässä päätöksessä vahvistettuja vaatimuksia.

         2.   Toimija, jonka sisätilojen siivouspalveluille on myönnetty EU-ympäristömerkki, saa tarjota muita, EU-ympäristömerkin piiriin kuulumattomia palveluja vain siinä tapauksessa, että EU-ympäristömerkin saaneet sisätilojen siivouspalvelut tarjoaa toimijan yksikkö, tytäryhtiö, sivuliike tai osasto, joka on siitä selvästi erillään ja jolla on erillinen kirjanpito.
   Toimijan tarjoamat muut palvelut, jotka jäävät tämän päätöksen soveltamisalan ulkopuolelle, mukaan luettuina muut sisätilojen siivouspalvelut, jotka eivät täytä tässä päätöksessä vahvistettuja vaatimuksia, eivät kuulu sisätilojen siivouspalveluille myönnetyn EU-ympäristömerkin piiriin, eikä niitä saa markkinoida sellaisina.
   3.   Jos toimija, jonka sisätilojen siivouspalveluille on myönnetty EU-ympäristömerkki, käyttää tällaisten palvelujen tarjoamiseen alihankkijoita, myös alihankkijoilla on oltava sisätilojen siivouspalveluille myönnetty EU-ympäristömerkki.
   4 artikla
   Tuoteryhmään ”sisätilojen siivouspalvelut” sovellettavat myöntämisperusteet ja niihin liittyvät arviointi- ja todentamisvaatimukset ovat voimassa viisi vuotta tämän päätöksen tiedoksiantamispäivästä.
   5 artikla
   Hallinnollisia tarkoituksia varten tuoteryhmälle ”sisätilojen siivouspalvelut” annetaan tunnusnumero ”052”.
   6 artikla
   Tämä päätös on osoitettu kaikille jäsenvaltioille.

      Tehty Brysselissä 2 päivänä toukokuuta 2018.

            Komission puolesta

         Karmenu VELLA

            Komission jäsen

      (1)  EUVL L 27, 30.1.2010, s. 1.

      LIITE

         TUOTERYHMÄÄN ”SISÄTILOJEN SIIVOUSPALVELUT” SOVELLETTAVAT EU-YMPÄRISTÖMERKIN MYÖNTÄMISPERUSTEET SEKÄ ARVIOINTI- JA TODENTAMISVAATIMUKSET

      YLEISET PERIAATTEET
      MYÖNTÄMISPERUSTEET
      Perusteet EU-ympäristömerkin myöntämiseksi tuoteryhmälle ”sisätilojen siivouspalvelut”:

         Pakolliset perusteet

                  Peruste P1:

                  Sellaisten puhdistusaineiden käyttö, joiden ympäristövaikutukset ovat vähäisiä

                  Peruste P2:

                  Puhdistusaineiden annostelu

                  Peruste P3:

                  Mikrokuitutuotteiden käyttö

                  Peruste P4:

                  Henkilöstön koulutus

                  Peruste P5:

                  Ympäristöjärjestelmän perusteet

                  Peruste P6:

                  Kiinteiden jätteiden lajittelu hakijan tiloissa

                  Peruste P7:

                  EU-ympäristömerkin tiedot

         Valinnaiset perusteet

                  Peruste V1:

                  Runsas sellaisten puhdistusaineiden käyttö, joiden ympäristövaikutukset ovat vähäisiä (enintään 3 pistettä)

                  Peruste V2:

                  Tiivistettyjen, laimentamattomien puhdistusaineiden käyttö (enintään 3 pistettä)

                  Peruste V3:

                  Runsas mikrokuitutuotteiden käyttö (enintään 3 pistettä)

                  Peruste V4:

                  Sellaisten siivoustarvikkeiden käyttö, joiden ympäristövaikutukset ovat vähäisiä (enintään 4 pistettä)

                  Peruste V5:

                  Pölynimurien energiatehokkuus (3 pistettä)

                  Peruste V6:

                  Palveluntarjoajan EMAS-rekisteröinti tai ISO 14001 -sertifiointi (enintään 5 pistettä)

                  Peruste V7:

                  Kiinteiden jätteiden käsittely siivouskohteissa (2 pistettä)

                  Peruste V8:

                  Palvelun laatu (enintään 3 pistettä)

                  Peruste V9:

                  Hakijan omistama tai vuokraama ajoneuvokanta (enintään 5 pistettä)

                  Peruste V10:

                  Hakijan omistamien tai vuokraamien pyykinpesukoneiden tehokkuus (enintään 4 pistettä)

                  Peruste V11:

                  Ympäristömerkin saaneet palvelut ja muut ympäristömerkin saaneet tuotteet (enintään 5 pistettä)

                  Peruste V12:

                  Asiakkaalle toimitettavat kertakulutustavarat ja sähkökäyttöiset käsienkuivaajat (enintään 3 pistettä)

            ARVIOINTI JA TODENTAMINEN
      Erityiset arviointi- ja todentamisvaatimukset ilmoitetaan kunkin perusteen yhteydessä.
      Kun hakijan edellytetään esittävän vakuutuksia, asiakirjoja, analyysejä, testausselosteita tai muita todisteita perusteiden noudattamisesta, nämä voivat olla peräisin hakijalta itseltään ja/tai tämän tavarantoimittajilta ja/tai alihankkijoilta.
      Toimivaltaisten elinten on tunnustettava ensisijaisesti sellaisten laitosten antamat todistukset, jotka on akkreditoitu testi- ja kalibrointilaboratorioita koskevan yhdenmukaistetun standardin mukaisesti, sekä sellaisten laitosten tekemät todennukset, jotka on akkreditoitu tuotteita, prosesseja ja palveluita sertifioivia laitoksia koskevan yhdenmukaistetun standardin mukaisesti. Akkreditoinnissa on noudatettava Euroopan parlamentin ja neuvoston asetusta (EY) N:o 765/2008 (1).
      Euroopan parlamentin ja neuvoston asetuksen (EY) N:o 1221/2009 (2) mukaisesti toimitetuista ympäristöselonteoista poimittuja tietoja voidaan käyttää todisteena edellisessä kappaleessa mainittujen todistusten sijaan.
      On mahdollista käyttää myös muita kuin kullekin perusteelle ilmoitettuja testimenetelmiä, jos hakemuksen arvioinnista vastaava toimivaltainen elin hyväksyy niiden vastaavuuden.
      Toimivaltaiset elimet voivat pyytää esittämään arviointia ja todentamista tukevia asiakirjoja ja toteuttaa riippumattomia tarkastuksia.
      Ennen EU-ympäristömerkin myöntämistä toimivaltaiset elimet tekevät yhden paikan päällä suoritettavan tarkastuskäynnin hakijan tiloihin ja vähintään yhden käynnin tarjottavan siivouspalvelun suorituskohteeseen.
      EU-ympäristömerkin myöntämisen jälkeen hakija toimittaa toimivaltaiselle elimelle säännöllisesti luettelon kohteista, joissa hakija suorittaa EU-ympäristömerkin saaneita siivouspalveluja, ja ilmoittaa kunkin kohteen siivoustoiminnan alkamis- ja päättymispäivän. Uusista siivouskohteista on ilmoitettava vähintään neljän kuukauden välein, paitsi jos hakija ei ole tällä välin tehnyt uusia siivoussopimuksia. Toimivaltainen elin voi tehdä säännöllisesti seurantakäyntejä hakijan tiloihin tai siivouskohteisiin ympäristömerkin voimassaolon aikana.
      Edellytyksenä on, että palvelut täyttävät kaikki oikeudelliset vaatimukset, jotka koskevat ”sisätilojen siivouspalveluja” siinä maassa tai niissä maissa, joissa niitä tarjotaan. Yrityksen on oltava toiminnassa ja rekisteröity kansallisten tai paikallisten lakien mukaisesti, ja sen henkilökunnan on oltava palkattu laillisesti ja vakuutettu. Tätä varten työntekijöillä on oltava voimassa oleva kansallinen kirjallinen työsopimus, heille on maksettava vähintään työehtosopimuksiin perustuvaa kansallista tai alueellista vähimmäispalkkaa tai, jos työehtosopimusta ei ole, vähintään kansallista tai alueellista vähimmäispalkkaa ja heidän työaikojensa on oltava kansallisen lainsäädännön mukaisia.
      Hakijan on vakuutettava ja osoitettava riippumattoman todentamisen tai asiakirjatodisteiden avulla, että palvelut täyttävät nämä vaatimukset, kuitenkaan rajoittamatta kansallisen tietosuojalainsäädännön soveltamista (esim. jäljennös kirjallisista sosiaalisia etuuksia koskevista toimintalinjoista, jäljennökset sopimuksista, todistukset siitä, että työntekijät on rekisteröity kansalliseen vakuutusjärjestelmään, paikallishallinnon työsuojelu- tai työnvälitysviranomaisen viralliset asiakirjat tai rekisteriotteet, joista ilmenevät työntekijöiden nimet ja lukumäärä).
      Lisäksi paikan päälle tehtävien käyntien aikana voidaan haastatella satunnaisesti valittuja työntekijöitä.
      PAKOLLISET MYÖNTÄMISPERUSTEET

         Peruste P1 –   Sellaisten puhdistusaineiden käyttö, joiden ympäristövaikutukset ovat vähäisiä

      Tämä peruste koskee vain EU-ympäristömerkin mukaisten sisätilojen siivoustehtävien aikana suoraan käytettäviä tuotteita. Hakijan on täytettävä sekä peruste P1 (a) että P1 (b).

         P1 (a)   EU-ympäristömerkin tai muun ISO:n tyypin I ympäristömerkin saaneet aineet

      Vähintään 50 prosentilla kaikista vuoden aikana käytettävistä puhdistusaineista hankintamäärän mukaan mitattuna, lukuun ottamatta kosteuspyyhkeitä, muita valmiiksi kosteutettuja tuotteita sekä moppien kyllästykseen ja säilytykseen (pyykinpesun aikana) käytettäviä tuotteita, on oltava komission päätöksen (EU) 2017/1217 (3) mukaisesti myönnetty kovien pintojen puhdistusaineita koskeva EU-ympäristömerkki tai jokin muu kansallisella tai alueellisella tasolla jäsenvaltioissa virallisesti tunnustettu EN ISO 14024 -standardin mukainen tyypin I ympäristömerkki.

         Arviointi ja todentaminen

      Hakijan on toimitettava vuosittaiset tiedot (tuotteiden kauppanimi ja määrä) sekä asiakirjat (asianmukaiset laskut tai kohdeluettelot mukaan luettuina), joista ilmenevät EU-ympäristömerkin mukaisten sisätilojen siivouspalvelujen sopimusten yhteydessä käytetyt puhdistusaineet. Mikäli käytetään EU-ympäristömerkin saaneita tuotteita, hakijan on toimitettava jäljennös EU:n ympäristömerkkitodistuksesta ja/tai pakkausmerkinnästä, josta käy ilmi, että merkki on myönnetty päätöksen (EU) 2017/1217 mukaisesti.
      Mikäli käytetään muulla ISO:n tyypin I ympäristömerkillä varustettuja tuotteita, hakijan on toimitettava jäljennös tyypin I ympäristömerkkitodistuksesta ja/tai pakkausmerkinnästä.

         P1 (b)   Vaaralliset aineet

                  i)

                  Mikään tuote, jolle ei ole myönnetty kovien pintojen puhdistusaineita koskevaa EU-ympäristömerkkiä tai muuta kansallisella tai alueellisella tasolla jäsenvaltioissa virallisesti tunnustettua EN ISO 14024 -standardin mukaista tyypin I ympäristömerkkiä, ei saa sisältää kovien pintojen puhdistusaineita koskevan EU-ympäristömerkin arviointiperusteen 4 a kohdan i alakohdassa lueteltuja aineita niiden pitoisuudesta riippumatta.

                  ii)

                  Mikään tuote, jolle ei ole myönnetty kovien pintojen puhdistusaineita koskevaa EU-ympäristömerkkiä tai jotakin muuta kansallisella tai alueellisella tasolla jäsenvaltioissa virallisesti tunnustettua EN ISO 14024 -standardin mukaista tyypin I ympäristömerkkiä, ei saa sisältää kovien pintojen puhdistusaineita koskevan EU-ympäristömerkin arviointiperusteen 4 a kohdan ii alakohdassa lueteltuja aineita arviointiperusteessa hyväksyttyä määrää enempää.

                  iii)

                  Mitään tuotetta, jolle ei ole myönnetty kovien pintojen puhdistusaineita koskevaa EU-ympäristömerkkiä tai muuta kansallisella tai alueellisella tasolla jäsenvaltioissa virallisesti tunnustettua EN ISO 14024 -standardin mukaista tyypin I ympäristömerkkiä, ei saa olla luokiteltu eikä merkitty välittömästi myrkylliseksi, elinkohtaisesti myrkylliseksi, hengitysteitä tai ihoa herkistäväksi, syöpää aiheuttavaksi, perimää vaurioittavaksi tai lisääntymiselle vaaralliseksi tai ympäristölle vaaralliseksi Euroopan parlamentin ja neuvoston asetuksen (EY) N:o 1272/2008 (4) mukaisesti ja alla olevassa taulukossa lueteltujen vaaralausekkeiden tulkinnan mukaisesti.
                  Kosteuspyyhkeiden ja muiden valmiiksi kosteutettujen tuotteiden on täytettävä tämä vaatimus.

         Rajoitetut vaaraluokitukset ja niiden ryhmittely

                  Välitön myrkyllisyys

                  Kategoriat 1 ja 2

                  Kategoria 3

                  H300 Tappavaa nieltynä

                  H301 Myrkyllistä nieltynä

                  H310 Tappavaa joutuessaan iholle

                  H311 Myrkyllistä joutuessaan iholle

                  H330 Tappavaa hengitettynä

                  H331 Myrkyllistä hengitettynä

                  H304 Voi olla tappavaa nieltynä ja joutuessaan hengitysteihin

                  EUH070 Myrkyllistä joutuessaan silmään

                  Elinkohtainen myrkyllisyys

                  Kategoria 1

                  Kategoria 2

                  H370 Vahingoittaa elimiä

                  H371 Saattaa vahingoittaa elimiä

                  H372 Vahingoittaa elimiä pitkäaikaisessa tai toistuvassa altistumisessa

                  H373 Saattaa vahingoittaa elimiä pitkäaikaisessa tai toistuvassa altistumisessa

                  Hengitysteiden ja ihon herkistyminen

                  Kategoria 1A

                  Kategoria 1B

                  H317 Voi aiheuttaa allergisen ihoreaktion

                  H317 Voi aiheuttaa allergisen ihoreaktion

                  H334 Voi aiheuttaa hengitettynä allergia- tai astmaoireita tai hengitysvaikeuksia

                  H334 Voi aiheuttaa hengitettynä allergia- tai astmaoireita tai hengitysvaikeuksia

                  Syöpää aiheuttava, perimää vaurioittava tai lisääntymiselle vaarallinen

                  Kategoriat 1A ja 1B

                  Kategoria 2

                  H340 Saattaa aiheuttaa perimävaurioita

                  H341 Epäillään aiheuttavan perimävaurioita

                  H350 Saattaa aiheuttaa syöpää

                  H351 Epäillään aiheuttavan syöpää

                  H350i Saattaa aiheuttaa syöpää hengitettynä

                  H360F Saattaa heikentää hedelmällisyyttä

                  H361f Epäillään heikentävän hedelmällisyyttä

                  H360D Voi vaurioittaa sikiötä

                  H361d Epäillään vaurioittavan sikiötä

                  H360FD Saattaa heikentää hedelmällisyyttä. Voi vaurioittaa sikiötä

                  H361fd Epäillään heikentävän hedelmällisyyttä. Epäillään vaurioittavan sikiötä

                  H360Fd Saattaa heikentää hedelmällisyyttä. Epäillään vaurioittavan sikiötä

                  H362 Saattaa aiheuttaa haittaa rintaruokinnassa oleville lapsille

                  H360Df Voi vaurioittaa sikiötä. Epäillään heikentävän hedelmällisyyttä

                  Vesiympäristölle vaarallinen

                  Kategoriat 1 ja 2

                  Kategoriat 3 ja 4

                  H400 Erittäin myrkyllistä vesieliöille

                  H412 Haitallista vesieliöille, pitkäaikaisia haittavaikutuksia

                  H410 Erittäin myrkyllistä vesieliöille, pitkäaikaisia haittavaikutuksia

                  H413 Voi aiheuttaa pitkäaikaisia haittavaikutuksia vesieliöille

                  H411 Myrkyllistä vesieliöille, pitkäaikaisia haittavaikutuksia

                  Otsonikerrokselle vaarallinen

                  H420 Vaarallista otsonikerrokselle

         Arviointi ja todentaminen:

      i ja ii kohta: hakijan on toimitettava allekirjoitettu vakuutus perusteen noudattamisesta ja sitä tukevat toimittajien vakuutukset, joissa vahvistetaan, että tuote ei sisällä lueteltuja aineita pitoisuudesta riippumatta tai määritettyjä raja-arvoja enempää.
      iii kohta: hakijan on toimitettava vakuutus perusteen noudattamisesta ja sitä tukevat käyttöturvallisuustiedotteet kaikista tuotteista, joille ei ole myönnetty kovien pintojen puhdistusaineita koskevaa EU-ympäristömerkkiä tai muuta ISO:n tyypin I ympäristömerkkiä.

         Peruste P2 –   Puhdistusaineiden annostelu

      EU-ympäristömerkin mukaisia sisätilojen siivoustehtäviä suorittavalla henkilöstöllä on oltava käytössään käytettävien puhdistusaineiden asianmukaiset annostelu- ja laimennusvälineet (esim. annosteluautomaatit, mittalasit tai -korkit, käsipumput, sumutinpullot) joko siivouskohteessa tai hakijan tiloissa. Heillä on oltava myös ohjeet kunkin aineen oikeaan annosteluun ja laimennukseen.

         Arviointi ja todentaminen

      Hakijan on toimitettava vakuutus tämän perusteen noudattamisesta sekä sitä tukeva luettelo käytössä olevista välineistä ja siivoushenkilöstölle annettu asianmukainen asiakirja, jossa ovat oikeaa annostelua ja laimennusta koskevat ohjeet.

         Peruste P3 –   Mikrokuitutuotteiden käyttö

      Tämä peruste koskee vain EU-ympäristömerkin mukaisten sisätilojen siivoustehtävien aikana suoraan käytettäviä tekstiilistä valmistettuja siivoustarvikkeita, jotka eivät ole kertakäyttöisiä.
      Vähintään 50 prosentin tällaisista vuosittain käytettävistä tekstiilitarvikkeista (esim. liinat, mopit) on oltava valmistettu mikrokuidusta.

         Arviointi ja todentaminen

      Hakijan on toimitettava vuosittaiset tiedot (tuotteiden tyyppi ja määrä) sekä asiakirjat (asianmukaiset laskut tai kohdeluettelot mukaan luettuina), joista ilmenevät käytettävät tekstiilistä valmistetut siivoustarvikkeet ja se, mitkä niistä on valmistettu mikrokuidusta.

         Peruste P4 –   Henkilöstön koulutus

      Hakijan on annettava EU-ympäristömerkin mukaisia sisätilojen siivoustehtäviä suorittavalle henkilöstölle ja näitä siivoustehtäviä valvoville esimiehille tietoja, kuten kirjalliset menettelyt tai käsikirjat, sekä koulutusta. Koulutuksen tulee kattaa seuraavat osa-alueet kunkin työntekijän suorittamien tehtävien mukaisesti:

                  —

                  Henkilöstön tietoon tuodaan, mikä EU-ympäristömerkki on ja miten se vaikuttaa siivouspalveluihin.

                  Puhdistusaineet:

                              —

                              Henkilöstö koulutetaan käyttämään tuotteen oikeaa annostusta kussakin siivoustehtävässä.

                              —

                              Henkilöstö koulutetaan käyttämään laimentamattomien puhdistusaineiden oikeaa laimennussuhdetta ja asianmukaista annosteluvälinettä.

                              —

                              Henkilöstö koulutetaan varastoimaan puhdistusaineet asianmukaisesti.

                              —

                              Koulutuksessa käsitellään käytettävien puhdistusaineiden valikoiman minimoimista puhdistusaineiden liikakäytön ja väärinkäytön riskin minimoimiseksi.

                  Energiansäästö:

                              —

                              Henkilöstö koulutetaan käyttämään tuotteiden laimentamisessa kuumentamatonta vettä, ellei tuotteen valmistaja toisin määrää.

                              —

                              Henkilöstö koulutetaan tarpeen mukaan käyttämään asianmukaista ohjelmaa ja lämpötilaa sekä teollisuuskäyttöön että kotitalouskäyttöön tarkoitetuissa pyykinpesukoneissa.

                              —

                              Henkilöstö koulutetaan tarpeen mukaan sammuttamaan valot tehtävien suorittamisen päätteeksi.

                  Vedensäästö:

                              —

                              Henkilöstö koulutetaan käyttämään mahdollisuuksien mukaan mikrokuitutuotteita veden ja puhdistusaineiden käytön minimoimiseksi.

                  Jätteet:

                              —

                              Henkilöstö koulutetaan käyttämään kestäviä ja uudelleenkäytettäviä siivoustarvikkeita sekä minimoimaan kertakäyttöisten siivoustarvikkeiden (esim. käsineet) käyttö, kun se ei ole vastoin henkilöstön turvallisuus- ja hygieniavaatimuksia.

                              —

                              Henkilöstö koulutetaan hävittämään jätevedet oikein.

                              —

                              Henkilöstö saa erityistä jätehuoltokoulutusta, jotta he osaavat tarvittaessa täyttää perusteiden P6 ja V7 vaatimukset. Koulutus kattaa kiinteiden jätteiden käsittelyn sekä yrityksen tiloissa että siivouskohteissa.

                  Terveys ja turvallisuus:

                              —

                              Henkilöstölle annetaan tietoa siivoustehtäviin liittyvistä terveys-, turvallisuus- ja ympäristökysymyksistä, ja heitä kannustetaan noudattamaan parhaita käytäntöjä. Tietoja on annettava seuraavista aiheista:

                                          —

                                          käyttöturvallisuustiedotteet ja kemikaalien käsittely;

                                          —

                                          ergonomia ja sovellettava kansallinen työterveys- ja työturvallisuuslainsäädäntö;

                                          —

                                          uudelleen käytettävien käsineiden kädestä poistaminen, puhdistaminen ja säilyttäminen (tarpeen mukaan); ja

                                          —

                                          tieturvallisuus ja taloudellinen ajotapa (koskee hakijoita, joiden oma henkilöstö vastaa siivouspalveluun liittyvästä ajamisesta).

                                    Asianmukainen koulutus annetaan kaikille uusille vakituisille ja määräaikaisille työntekijöille kuuden viikon kuluessa työsuhteen alkamisesta. Henkilöstölle annetaan päivitys kaikista tämän perusteen osa-alueista vähintään kerran vuodessa. Päivityksessä ei tarvitse toistaa koko henkilöstölle annettua aloituskoulutusta, mutta kaikki luetellut ympäristökysymykset on käsiteltävä ja on varmistettava, että niihin liittyvät työntekijät tuntevat täysin velvollisuutensa.

         Arviointi ja todentaminen

      Hakijan on toimitettava vakuutus tämän perusteen noudattamisesta sekä sitä tukevat vuosittaiset tiedot koulutusohjelmasta (päivämäärä ja laji – aloituskoulutus vai päivitys), sen sisällöstä sekä siihen osallistuneista työntekijöistä. Hakijan on myös toimitettava jäljennökset kaikkia koulutukseen liittyviä kysymyksiä koskevista menettelyistä ja henkilöstölle jaetuista tiedotteista. Henkilöstölle annetun koulutuksen päivämääristä ja lajeista on pidettävä kirjaa todisteeksi siitä, että päivityskoulutus on toteutettu.
      Mikäli koulutuskursseja tarjotaan osana ulkoista koulutusohjelmaa, osallistumisen ja koulutuksen sisällön osoittavaa asiakirjaa (esim. koulutustodistus) voidaan käyttää todisteena perusteen noudattamisesta, kunhan siinä mainitaan perusteessa luetellut aiheet.
      Jos yritykseen tulee vakituista tai määräaikaista henkilöstöä toisesta siivouspalveluja tarjoavasta yrityksestä ja kyseiset työntekijät ovat suorittaneet koulutuksen edellisenä vuonna, uudelleenkoulutusta ei tarvita, mikäli koulutusohjelmaan osallistumisesta ja koulutuksen kattamista aiheista voidaan toimittaa näyttöä (esim. koulutustodistus).

         Peruste P5 –   Ympäristöjärjestelmän perusteet

      Hakijan on täytettävä ympäristöjärjestelmän vähimmäisvaatimukset ottamalla käyttöön seuraavat toiminnot:

                  —

                  ympäristöpolitiikka, jossa määritetään tärkeimmät suorat ja välilliset ympäristövaikutukset sekä organisaation toimintalinjat näiden vaikutusten osalta;

                  —

                  yksityiskohtainen toimintaohjelma, jolla varmistetaan, että yrityksen ympäristöpolitiikkaa sovelletaan tarjottaviin palveluihin. Toimintaohjelmassa on myös määritettävä resurssien käyttöön liittyvät ympäristönsuojelun tasoa koskevat tavoitteet (esim. käytettävien puhdistusaineiden vähentäminen) ja toimet ympäristövaikutusten vähentämiseksi. Tavoitteiden ja toimien määrittämistä tuetaan kokoamalla tietoja resurssien käytöstä ja muista ympäristönäkökohdista (esim. jätteen muodostuminen);

                  —

                  sisäinen arviointimenettely, jonka avulla seurataan vuosittain organisaation suoriutumista toimintaohjelman mukaisten tavoitteiden saavuttamisessa. Arvioinnin tulosten pohjalta organisaation johtokunta pyrkii jatkuvasti parantamaan suoriutumista päivittämällä ympäristöpolitiikkaa ja toimintaohjelmaa.

            Ympäristöpolitiikan ja organisaation suoriutumisen tavoitteisiin nähden on oltava yleisesti saatavilla olevaa tietoa hakijan tiloissa.
      Huomioon otetaan myös asiakkailta kyselylomakkeen tai tarkistuslistan avulla saadut huomiot ja palautteet.

         Arviointi ja todentaminen

      Hakijan on toimitettava vakuutus tämän perusteen noudattamisesta sekä sitä tukeva jäljennös ympäristöpolitiikasta, toimintaohjelma, arviointiraportti ja menettelyt, jotka on otettu käyttöön asiakkaiden huomioiden ja palautteen huomioon ottamiseksi. Arviointiraportin tulee sisältää luettelo toteutettavista korjaustoimista, ja se on toimitettava toimivaltaiselle elimelle mahdollisimman pian EU-ympäristömerkin hakemuksen jättämisen jälkeen. Toimivaltaisen elimen pyynnöstä on toimitettava päivitettyjä asiakirjoja, joilla osoitetaan, että myöntämisperustetta on noudatettu ympäristömerkin voimassaolon aikana.
      Hakijoiden, jotka ovat rekisteröityneet EMAS-järjestelmään tai joilla on ISO 14001 -sertifikaatti, ja hakijoiden, jotka ovat osa organisaatiota, joka on rekisteröitynyt EMAS-järjestelmään tai jolla on ISO 14001 -sertifikaatti, katsotaan noudattavan myöntämisperustetta, jos ne toimittavat todisteeksi osoituksen EMAS-rekisteröinnistä ja/tai ISO 14001 -sertifikaatin.

         Peruste P6 –   Kiinteiden jätteiden lajittelu hakijan tiloissa

      Tämä peruste koskee vain hakijan tiloissa syntyvää jätettä.
      Hakijan on tarjottava henkilöstölle keinot lajitella hakijan tiloissa syntyvät kiinteät jätteet asianmukaisiin jätevirtoihin, jotta ne voidaan lähettää jatkokäsiteltäväksi (esim. kierrätys, poltto) tai loppukäsiteltäväksi paikallisten tai kansallisten jätehuoltokäytäntöjen ja -laitosten mukaisesti.

         Arviointi ja todentaminen

      Hakijan on toimitettava vakuutus perusteen noudattamisesta sekä sitä tukeva kuvaus hakijan tiloissa kerättävän ja lajiteltavan kiinteän jätteen eri luokista. Lisäksi on toimitettava tiedot kiinteän jätteen eri jätevirroista, jotka paikalliset viranomaiset ja/tai yksityiset toimijat ovat (asiaa koskevan sopimuksen pohjalta) hyväksyneet jatko- tai loppukäsittelyyn.

         Peruste P7 –   EU-ympäristömerkin tiedot

      Komission ohjeet valinnaisen tekstikentällä varustetun merkin käytöstä löytyvät osoitteesta http://ec.europa.eu/environment/ecolabel/documents/logo_guidelines.pdf
      Valinnaisessa tekstikentällä varustetussa merkissä on oltava seuraava teksti:
      ”[3 artiklan 2 kohdassa tarkoitettu toimija] pyrkii aktiivisesti tarjoamaan sisätilojen siivouspalveluja, joiden ympäristövaikutukset ovat vähäisiä,

                  —

                  käyttämällä ympäristömerkin saaneita puhdistusaineita

                  —

                  antamalla henkilöstölle erityistä koulutusta

                  —

                  noudattamalla ympäristöjärjestelmää.”

         Arviointi ja todentaminen

      Hakijan on toimitettava vakuutus tämän perusteen noudattamisesta ja selvitettävä, missä se aikoo käyttää logoa.
      VALINNAISET MYÖNTÄMISPERUSTEET

         Peruste V1 –   Runsas sellaisten puhdistusaineiden käyttö, joiden ympäristövaikutukset ovat vähäisiä (enintään 3 pistettä)

      Tämä peruste koskee vain EU-ympäristömerkin mukaisten sisätilojen siivoustehtävien aikana suoraan käytettäviä tuotteita.
      Hakija ansaitsee pisteitä sen perusteella, miten suurella prosenttiosuudella kaikista vuoden aikana käytettävistä puhdistusaineista hankintamäärän mukaan mitattuna, lukuun ottamatta kosteuspyyhkeitä ja muita valmiiksi kosteutettuja tuotteita, on kovien pintojen puhdistusaineita koskeva EU-ympäristömerkki tai muu kansallisella tai alueellisella tasolla jäsenvaltioissa virallisesti tunnustettu EN ISO 14024 -standardin mukainen tyypin I ympäristömerkki, seuraavasti:

                  —

                  vähintään 65 prosenttia: 1 piste

                  —

                  vähintään 75 prosenttia: 2 pistettä

                  —

                  vähintään 95 prosenttia: 3 pistettä.

         Arviointi ja todentaminen

      Hakijan on toimitettava vuosittaiset tiedot (tuotteiden kauppanimi ja määrä) sekä asiakirjat (asianmukaiset laskut tai kohdeluettelot mukaan luettuina), joista ilmenevät EU-ympäristömerkin mukaisten sisätilojen siivouspalvelujen sopimusten yhteydessä käytetyt puhdistusaineet. Mikäli käytetään EU-ympäristömerkin saaneita tuotteita, hakijan on toimitettava jäljennös EU:n ympäristömerkkitodistuksesta ja/tai pakkausmerkinnästä, josta käy ilmi, että merkki on myönnetty päätöksen (EU) 2017/1217 mukaisesti. Mikäli käytetään muulla ISO:n tyypin I ympäristömerkillä varustettuja tuotteita, hakijan on toimitettava jäljennös tyypin I ympäristömerkkitodistuksesta ja/tai pakkausmerkinnästä.

         Peruste V2 –   Tiivistettyjen, laimentamattomien puhdistusaineiden käyttö (enintään 3 pistettä)

      Tämä peruste koskee vain EU-ympäristömerkin mukaisten sisätilojen siivoustehtävien aikana suoraan käytettäviä tuotteita.
      Hakija ansaitsee pisteitä sen perusteella, miten suurella prosenttiosuudella kaikista vuoden aikana käytettävistä puhdistusaineista hankintamäärän mukaan mitattuna, lukuun ottamatta kosteuspyyhkeitä, muita valmiiksi kosteutettuja tuotteita sekä moppien kyllästykseen ja säilytykseen (pyykinpesun aikana) käytettäviä tuotteita, laimennussuhde on vähintään 1:100, seuraavasti:

                  —

                  vähintään 15 prosenttia: 1 piste

                  —

                  vähintään 30 prosenttia: 2 pistettä

                  —

                  vähintään 50 prosenttia: 3 pistettä.

         Arviointi ja todentaminen

      Hakijan on toimitettava vuosittaiset tiedot (tuotteiden kauppanimi ja määrä) sekä asiakirjat (asianmukaiset laskut tai kohdeluettelot mukaan luettuina), joista ilmenevät käytetyt puhdistusaineet. Jokaisesta tuotteesta on toimitettava käytettävän laimennussuhteen osoittava asiakirja (käyttöturvallisuustiedote, käyttöohje tai muu vastaava asiakirja). Jos tuotteessa voidaan käyttää eri laimennussuhteita, ilmoitetaan sisäisten henkilöstöohjeiden mukainen yleisimmin käytetty laimennussuhde. Käyttövalmiiden tuotteiden laimennussuhteeksi merkitään yksi.

         Peruste V3 –   Runsas mikrokuitutuotteiden käyttö (enintään 3 pistettä)

      Tämä peruste koskee vain EU-ympäristömerkin mukaisten sisätilojen siivoustehtävien aikana suoraan käytettäviä tekstiilistä valmistettuja siivoustarvikkeita, jotka eivät ole kertakäyttöisiä.
      Hakija ansaitsee pisteitä sen perusteella, miten suuri prosenttiosuus tällaisista vuosittain käytettävistä tekstiilitarvikkeista (esim. liinat, mopit) on valmistettu mikrokuidusta, seuraavasti:

                  —

                  vähintään 65 prosenttia: 1 piste

                  —

                  vähintään 75 prosenttia: 2 pistettä

                  —

                  vähintään 95 prosenttia: 3 pistettä.

         Arviointi ja todentaminen

      Hakijan on toimitettava vuosittaiset tiedot (tuotteiden tyyppi ja määrä) sekä asiakirjat (asianmukaiset laskut tai kohdeluettelot mukaan luettuina), joista ilmenevät käytettävät tekstiilistä valmistetut siivoustarvikkeet ja se, mitkä niistä on valmistettu mikrokuidusta.

         Peruste V4 –   Sellaisten siivoustarvikkeiden käyttö, joiden ympäristövaikutukset ovat vähäisiä (enintään 4 pistettä)

      Tämä peruste koskee vain EU-ympäristömerkin mukaisten sisätilojen siivoustehtävien aikana suoraan käytettäviä siivoustarvikkeita.

         V4 (a)   Mopit (enintään 2 pistettä)

      Hakija ansaitsee pisteitä sen perusteella, miten suurella prosenttiosuudella kaikista vuoden aikana käytettävistä mopeista on tekstiilituotteita koskeva EU-ympäristömerkki tai muu kansallisella tai alueellisella tasolla jäsenvaltioissa virallisesti tunnustettu EN ISO 14024 -standardin mukainen tyypin I ympäristömerkki, seuraavasti:

                  —

                  vähintään 20 prosenttia: 1 piste

                  —

                  vähintään 50 prosenttia: 2 pistettä.

         V4 (b)   Liinat (enintään 2 pistettä)

      Hakija ansaitsee pisteitä sen perusteella, miten suurella prosenttiosuudella kaikista vuoden aikana käytettävistä liinoista on tekstiilituotteita koskeva EU-ympäristömerkki tai muu kansallisella tai alueellisella tasolla jäsenvaltioissa virallisesti tunnustettu EN ISO 14024 -standardin mukainen tyypin I ympäristömerkki, seuraavasti:

                  —

                  vähintään 20 prosenttia: 1 piste

                  —

                  vähintään 50 prosenttia: 2 pistettä.

         Arviointi ja todentaminen

      Hakijan on toimitettava vuosittaiset tiedot (tuotteiden tyyppi ja määrä) sekä asiakirjat (asianmukaiset laskut ja kohdeluettelot mukaan luettuina), joista ilmenevät EU-ympäristömerkin mukaisten sisätilojen siivouspalvelujen sopimusten yhteydessä käytetyt siivoustarvikkeet. Mikäli käytetään EU-ympäristömerkin saaneita tuotteita, hakijan on toimitettava jäljennös EU:n ympäristömerkkitodistuksesta ja/tai pakkausmerkinnästä, josta käy ilmi, että merkki on myönnetty komission päätöksen 2014/350/EU (5) mukaisesti. Mikäli käytetään muulla ISO:n tyypin I ympäristömerkillä varustettuja tuotteita, hakijan on toimitettava jäljennös tyypin I ympäristömerkkitodistuksesta ja/tai pakkausmerkinnästä.

         Peruste V5 –   Pölynimurien energiatehokkuus (3 pistettä)

      Tämä peruste koskee vain komission delegoidun asetuksen (EU) N:o 665/2013 (6) soveltamisalaan kuuluvia pölynimureita. Asetuksen soveltamisalan ulkopuolelle jäävät märkä-, kuiva- ja märkä-, robotti-, teollisuus-, keskus- ja akkukäyttöiset imurit ja lattiankiillotuskoneet sekä lehti-imurit.
      Vähintään 40 prosentin (seuraavaan kokonaislukuun pyöristettynä) hakijan omistamista tai vuokraamista ja EU-ympäristömerkin mukaisten sisätilojen siivouspalvelujen yhteydessä käytettävistä pölynimureista on kuuluttava ostohetkellä vähintään seuraaviin delegoidun asetuksen (EU) N:o 665/2013 mukaisiin energiatehokkuusluokkiin:

                  —

                  luokka A ennen 1. syyskuuta 2017 ostetut pölynimurit;

                  —

                  luokka A+ 1. syyskuuta 2017 jälkeen ostetut pölynimurit.

         Arviointi ja todentaminen

      Hakijan on toimitettava asiakirjat, joista käy ilmi, että energiatehokkuusluokkaa koskeva vaatimus täyttyy (esim. pölynimurin ostokuitti ja delegoidun asetuksen (EU) N:o 665/2013 liitteen III mukainen tuoteseloste), sekä luettelo kaikista EU-ympäristömerkin mukaisten palvelujen yhteydessä käytettävistä pölynimureista.

         Peruste V6 –   Palveluntarjoajan EMAS-rekisteröinti tai ISO 14001 -sertifiointi (enintään 5 pistettä)

      Hakijan on oltava rekisteröity unionin ympäristöasioiden hallinta- ja auditointijärjestelmään (EMAS) (5 pistettä), tai sillä on oltava ISO 14001 -sertifikaatti (3 pistettä).

         Arviointi ja todentaminen

      Hakijan on toimitettava osoitus EMAS-rekisteröinnistä tai ISO 14001 -sertifikaatti todisteeksi tämän perusteen noudattamisesta.

         Peruste V7 –   Kiinteiden jätteiden käsittely siivouskohteissa (2 pistettä)

      Tätä perustetta sovelletaan vain, jos hakijan asiakkaat tarjoavat siivoushenkilöstölle keinot lajitella kiinteät jätteet asianmukaisiin jätevirtoihin, ja vain EU-ympäristömerkin mukaisten sisätilojen siivouspalvelujen yhteydessä syntyvään kiinteään jätteeseen (esim. puhdistusaineiden kertakäyttöiset pakkaukset, kertakulutustavaroiden pakkaukset) ja siivouskohteessa (esim. asiakkaan henkilöstön toimesta) esilajiteltuun kiinteään jätteeseen.
      Siivoushenkilöstön on lajiteltava palvelun suorittamisen yhteydessä syntyvä kiinteä jäte ja vietävä lajitellut ja esilajitellut jätteet siivouskohteen sisällä tai läheisyydessä sijaitseviin asianmukaisiin jätesäiliöihin. Näin toimitaan aina, kun asiakas tarjoaa keinot (esim. jätesäiliöt kiinteän jätteen eri jätevirroille) lajiteltujen jätevirtojen toimittamiseksi jatkokäsittelyyn (esim. kierrätys, poltto) tai loppukäsittelyyn paikallisten tai kansallisten jätehuoltokäytäntöjen ja -laitosten ja/tai kierrätysyritysten kanssa tehtyjen asiaa koskevien sopimusten mukaisesti.

         Arviointi ja todentaminen

      Hakijan on toimitettava vakuutus perusteen noudattamisesta sekä kuvaus paikallisten viranomaisten hyväksymistä kiinteän jätteen eri jätevirroista ja/tai kierrätysyritysten kanssa tehdyistä asiaa koskevista sopimuksista jokaisen sellaisen siivouskohteen osalta, jota asia koskee.

         Peruste V8 –   Palvelun laatu (enintään 3 pistettä)

      Hakijat saavat kaksi pistettä, jos ne täyttävät alla kuvatut vaatimukset, tai kolme pistettä, jos niillä on ISO 9001- tai Nordic INSTA 800 -sertifikaatti.
      Hakijalla on oltava nimettynä palveluvastaava ja käytössä alla kuvatut siivouksen laadun seuranta-, arviointi- ja parannusmenettelyt. Palveluvastaava voi olla yrityksen johtaja, esimies tai siivouksen järjestämistä ja valvomista varten nimitetty koordinaattori.
      Hakijan on otettava käyttöön

                  —

                  hakijan suorittamien siivoustehtävien seuranta-, arviointi- ja parannusmenettelyt (kuvattu alla);

                  —

                  toimet siivouksen laadun parantamiseksi esimerkiksi asiakastyytyväisyyskyselyihin saatujen vastausten pohjalta.

            Lisäksi hakijan on laadittava ja hakijan johtoryhmän allekirjoitettava kirjalliset ohjeet, jotka kattavat palvelun yhteydessä suoritettavat tehtävät. Kirjalliset ohjeet annetaan siivoushenkilöstölle ja pidetään saatavilla hakijan tiloissa ja/tai siivouskohteissa.
      Kirjallisten ohjeiden tule sisältää ainakin seuraavat tiedot:

                  —

                  tehtävän kuvaus (esim. toimisto, saniteettitilat, ikkunanpesu);

                  —

                  laatu (esim. odotettu puhtaustaso, vakiomuotoinen tarkistuslista);

                  —

                  toistuvuus (esim. kerran viikossa);

                  —

                  puhdistettavat esineet (esim. pöytä, tuoli, pesuallas);

                  —

                  noudatettavat menetelmät (esim. eri alueiden ja esineiden puhdistukseen käytettävät laitteet ja menetelmät).

         Arviointi ja todentaminen

      Hakijan on toimitettava ISO 9001- tai INSTA 800 -sertifikaatti tai vakuutus perusteen noudattamisesta ja sitä tukevat seuraavat asiakirjat:

                  —

                  asiakirja, josta ilmenee tämän perusteen noudattamisesta vastaava henkilö (organisaatiokaavion avulla voidaan kuvata hakijan organisaation rakenne ja osoittaa, kuka toimii palveluvastaavana);

                  —

                  yrityksen asiakirjat, joista ilmenevät puhdistuksen laatua koskevat menettelyt. Huomautus: mikäli menettelyt täyttävät EN 13549 -standardin (cleaning services – basic requirements and recommendations for quality measuring systems) vaatimukset ja/tai laadunhallinnan alueelliset normit (esim. INSTA800: siivouksen tekninen laatu – mittaus- ja arviointijärjestelmä), hakija voi toimittaa vaatimustenmukaisuustodistuksen;

                  —

                  hakijan johtoryhmän allekirjoittamat kirjalliset ohjeet, jotka kattavat palvelun suorittamiseen kuuluvat työtehtävät.

         Peruste V9 –   Hakijan omistama tai vuokraama ajoneuvokanta (enintään 5 pistettä)

      Tämä peruste koskee vain hakijan omistamaa ja/tai vuokraamaa ajoneuvokantaa, jota käytetään EU-ympäristömerkin mukaisten sisätilojen siivoustehtävien yhteydessä. Ajoneuvoihin voi kuulua lihasvoimalla kulkevia ajoneuvoja (rahtipyörät), sähköisesti avustettuja lihasvoimalla kulkevia ajoneuvoja (sähkörahtipyörät), kevyitä henkilö- tai hyötyajoneuvoja, joita käyttävät johtajat, esimiehet, siivoushenkilöstö, tarkastajat ja muut siivouspalvelun suorittamisen johonkin osa-alueeseen osallistuvat henkilöt.
      Peruste V9 (a) kattaa myös hybridiajoneuvot mutta ei sähköajoneuvoja.
      Peruste V9 (b) kattaa nollapäästöiset ajoneuvot.
      Tämä peruste ei koske palvelun suorittamisessa käytettäviä yksityisomistuksessa olevia ajoneuvoja.

         V9 (a)   Euro 6 -päästöstandardin mukaiset ajoneuvot (1 piste)

      Vähintään 50 prosentin (seuraavaan kokonaislukuun pyöristettynä) hakijan omistamista tai vuokraamista ja EU-ympäristömerkin mukaisten sisätilojen siivouspalvelujen yhteydessä käytettävistä ajoneuvoista on oltava kevyitä henkilö- ja hyötyajoneuvoja koskevan eurooppalaisen päästöstandardin Euro 6 mukaisia.

         Arviointi ja todentaminen

      Hakijan on toimitettava asianmukaiset asiakirjat, joista käy ilmi, mitä ajoneuvoja siivouspalvelujen yhteydessä käytetään ja mitkä näistä ajoneuvoista ovat Euro 6 -standardin mukaisia. Lisäksi on käytävä ilmi se, että kyseiset ajoneuvot ovat hakijan omistamia tai vuokraamia. Todisteena perusteen noudattamisesta voidaan käyttää ajoneuvojen julkisia rekisteritietoja yhdessä vaatimustenmukaisuustodistuksen kanssa.

         V9 (b)   Nollapäästöiset ajoneuvot (2 pistettä)

      Vähintään 10 prosentin (seuraavaan kokonaislukuun pyöristettynä) hakijan omistamista tai vuokraamista ja EU-ympäristömerkin mukaisten sisätilojen siivouspalvelujen yhteydessä käytettävistä ajoneuvoista on oltava Euroopan parlamentin ja neuvoston asetuksessa (EY) N:o 715/2007 (7) kuvatun uuden eurooppalaisen ajosyklin (NEDC) perusteella määritettyjä nollapäästöisiä ajoneuvoja, lihasvoimalla kulkevia ajoneuvoja (rahtipyörät) tai sähköisesti avustettuja lihasvoimalla kulkevia ajoneuvoja (sähkörahtipyörät).

         Arviointi ja todentaminen

      Hakijan on toimitettava asianmukaiset asiakirjat, joista käy ilmi, mitä ajoneuvoja EU-ympäristömerkin mukaisten sisätilojen siivouspalvelujen yhteydessä käytetään ja mitkä näistä ajoneuvoista ovat nollapäästöisiä. Lisäksi on käytävä ilmi se, että kyseiset ajoneuvot ovat hakijan omistamia tai vuokraamia. Todisteena perusteen noudattamisesta voidaan käyttää ajoneuvojen julkisia rekisteritietoja yhdessä valmistajan toimittaman, NEDC-testin tulokset sisältävän asiakirjan kanssa.

         V9 (c)   Yrityksen liikennesuunnitelma (2 pistettä)

      Palveluntarjoajan on laadittava yritykselle liikennesuunnitelma polttoaineenkulutuksen minimoimiseksi, asetettava polttoaineenkulutuksen vähentämistä koskeva tavoite (siivouskohdetta kohden) ja pidettävä kirjaa ajoneuvokannan vuotuisista huolloista.

         Arviointi ja todentaminen

      Hakijan on toimitettava jäljennös yrityksen liikennesuunnitelmasta sekä ilmoitettava viimeisin polttoaineenkulutuksen vähentämistä koskeva tavoite ja siivouskohteiden lukumäärään perustuva vuotuisen polttoaineenkulutuksen kehitys. Hakijan on toimitettava jäljennös ajoneuvokannan huoltosuunnitelmasta. Todisteena perusteen noudattamisesta voidaan käyttää ajoneuvojen huoltokirjanpitoa.

         Peruste V10 –   Hakijan omistamien tai vuokraamien pyykinpesukoneiden tehokkuus (enintään 4 pistettä)

      Peruste koskee vain hakijan omistamia tai vuokraamia pyykinpesukoneita, jotka sijaitsevat joko hakijan tiloissa tai siivouskohteissa ja joilla pestään EU-ympäristömerkin mukaisen sisätilojen siivouspalvelun yhteydessä käytettäviä liinoja, moppeja ja henkilöstön työvaatteita.
      Perustetta V10 (a) sovelletaan vain, jos käytössä on komission delegoidun asetuksen (EU) N:o 1061/2010 (8) sekä komission asetuksen (EU) N:o 1015/2010 (9) soveltamisalaan kuuluvia kotitalouksien pyykinpesukoneita.

         V10 (a)   Energiamerkintä (enintään 2 pistettä)

      Hakija ansaitsee pisteitä sen perusteella, miten suuri prosenttiosuus (seuraavaan kokonaislukuun pyöristettynä) kotitalouksien pyykinpesukoneista kuuluu delegoidun asetuksen (EU) N:o 1061/2010 mukaiseen EU:n energiamerkinnän energiatehokkuusluokkaan A++ tai A+++, seuraavasti:

                  —

                  vähintään 50 prosenttia A++-koneita: 1 piste

                  —

                  vähintään 90 prosenttia A++-koneita: 2 pistettä

                  —

                  vähintään 50 prosenttia A+++-koneita: 2 pistettä.

         V10 (b)   Vedenkäytön tehokkuus (2 pistettä)

         Kotitalouksien pyykinpesukoneet: Hakijan omistamien tai vuokraamien kotitalouksien pyykinpesukoneiden vedenkulutuksen on oltava asetuksen (EU) N:o 1015/2010 liitteen IV mukaisten vedenkulutuksen viitearvojen tasolla tai alapuolella. Viitearvot mitataan EN 60456 -standardin mukaisesti peruspesuohjelmassa (60 °C:n puuvillaohjelma).

                  Tuoteryhmän alaryhmä

                  Vedenkulutus: [litraa/ohjelma]

                  Kotitalouksien pyykinpesukoneet, nimelliskapasiteetti 3 kg

                  39

                  Kotitalouksien pyykinpesukoneet, nimelliskapasiteetti 3,5 kg

                  39

                  Kotitalouksien pyykinpesukoneet, nimelliskapasiteetti 4,5 kg

                  40

                  Kotitalouksien pyykinpesukoneet, nimelliskapasiteetti 5 kg

                  39

                  Kotitalouksien pyykinpesukoneet, nimelliskapasiteetti 6 kg

                  37

                  Kotitalouksien pyykinpesukoneet, nimelliskapasiteetti 7 kg

                  43

                  Kotitalouksien pyykinpesukoneet, nimelliskapasiteetti 8 kg

                  56

            JA

         Kaupalliseen käyttöön tarkoitetut pyykinpesukoneet: hakijan omistamien tai vuokraamien kaupalliseen käyttöön tarkoitettujen pyykinpesukoneiden vedenkulutuksen on oltava enintään 7 litraa pestävää pyykkikilogrammaa kohden.

         Arviointi ja todentaminen

      Hakijan on toimitettava vuosittaiset tiedot (luettelo kaikista omistuksessa olevista kotitalouksien pyykinpesukoneista, joilla pestään EU-ympäristömerkin mukaisen sisätilojen siivouspalvelun yhteydessä käytettäviä liinoja, moppeja ja henkilöstön työvaatteita) sekä asiakirjat, joista ilmenee käytössä olevien kotitalouksien pyykinpesukoneiden energiatehokkuusluokka.
      Todisteena tämän perusteen noudattamisesta voidaan käyttää delegoidun asetuksen (EU) N:o 1061/2010 liitteen II mukaisia tuoteselosteita.
      Jos yllä mainittuja asiakirjoja ei ole saatavilla, perusteen V10 (b) noudattaminen voidaan todistaa toimittamalla asiakirja, josta ilmenee veden vuotuinen kokonaiskulutus. Tässä tapauksessa oletusarvona on yhteensä 220 peruspesuohjelmaa vuodessa.

         Peruste V11 –   Ympäristömerkin saaneet palvelut ja muut ympäristömerkin saaneet tuotteet (enintään 5 pistettä)

      Tämä peruste koskee käytössä olevia ympäristömerkin saaneita palveluja ja/tai tuotteita, joita ei käytetä suoraan EU-ympäristömerkin mukaisten sisätilojen siivouspalvelujen suorittamiseen mutta joilla tuetaan hakijan päivittäistä liiketoimintaa ja jotka liittyvät EU-ympäristömerkin mukaiseen sisätilojen siivouspalveluun. Tällaisia palveluja voivat olla muun muassa hakijan kolmannelle osapuolelle ulkoistamat palvelut (esim. pyykinpesu, autonpesu). Tällaisia tuotteita voivat olla esimerkiksi pyykinpesuaineet, konetiskiaineet ja kopiopaperit.

         V11 (a)   Ympäristömerkin saaneet palvelut (enintään 2 pistettä)

      100 prosenttia palvelutyypistä on ulkoistettu palveluntarjoajalle, jolle on myönnetty kyseisestä palvelusta EU-ympäristömerkki tai muu kansallisella tai alueellisella tasolla jäsenvaltioissa virallisesti tunnustettu EN ISO 14024 -standardin mukainen tyypin I ympäristömerkki (1 piste kustakin palvelusta, yhteensä enintään 2 pistettä).

         V11 (b)   Ympäristömerkin saaneet tuotteet (enintään 3 pistettä)

      100 prosentille tuoteryhmän tuoteyksiköistä on myönnetty EU-ympäristömerkki tai muu kansallisella tai alueellisella tasolla jäsenvaltioissa virallisesti tunnustettu EN ISO 14024 -standardin mukainen tyypin I ympäristömerkki (0,5 pistettä kustakin tuoteryhmästä, yhteensä enintään 3 pistettä).

         Huomautus: Liinojen ja moppien kaltaiset ympäristömerkin saaneet tuotteet sekä kertakulutustavarat, joita toimitetaan asiakkaille osana sopimusta, jäävät tämän perusteen soveltamisalan ulkopuolelle. Tässä perusteen alakohdassa ’tuoteryhmällä’ tarkoitetaan EU-ympäristömerkin tai muun ISO:n tyypin I ympäristömerkin myöntämisperusteiden mukaista tuoteryhmää (esim. ”paperituotteet”, ”pyykinpesuaineet”, ”tekstiilituotteet”).

         Arviointi ja todentaminen

                     V11 (a)

                  Hakijan on toimitettava asianmukaiset todisteet ulkoistetuille palveluille myönnetystä ISO:n tyypin I ympäristömerkistä sekä asianmukaiset laskut.

                     V11 (b)

                  Hakijan on toimitettava tiedot ja asiakirjat (asianmukaiset laskut mukaan luettuina), joista käy ilmi käytettyjen tuotteiden määrä, sekä jäljennös EU:n ympäristömerkkitodistuksesta tai ISO:n tyypin I ympäristömerkkitodistuksesta ja/tai pakkausmerkinnöistä.

         Peruste V12 –   Asiakkaalle toimitettavat kertakulutustavarat ja sähkökäyttöiset käsienkuivaajat (enintään 3 pistettä)

      Tätä perustetta sovelletaan vain, jos hakija vastaa siivouskohteessa käytettävien kertakulutustavaroiden toimittamisesta vähintään yhden EU-ympäristömerkin mukaisista siivouspalveluista tehdyn sopimuksen mukaan. Peruste koskee vain tällaisten sopimusten puitteissa toimitettavia kertakulutustavaroita ja sähkökäyttöisiä käsienkuivaajia.

         V12 (a)   Käsisaippuat (1 piste)
      Vähintään 70 prosentilla käsisaippuoista vuosittain toimitettavan käsisaippuamäärän mukaan mitattuna on oltava komission päätöksen 2014/893/EU (10) mukaisesti myönnetty poishuuhdeltavia kosmeettisia valmisteita koskeva EU-ympäristömerkki tai jokin muu kansallisella tai alueellisella tasolla jäsenvaltioissa virallisesti tunnustettu EN ISO 14024 -standardin mukainen tyypin I ympäristömerkki.

         V12 (b)   Paperituotteet (1 piste)
      Vähintään 90 prosentilla kertakäyttöisistä paperituotteista (henkilökohtaisen hygienian hoito ja nesteiden imeytys) asianmukaisesti vuosittain toimitettavan painon tai määrän mukaan mitattuna on oltava komission päätöksen 2009/568/EY (11) mukaisesti myönnetty pehmopapereita koskeva EU-ympäristömerkki tai muu kansallisella tai alueellisella tasolla jäsenvaltioissa virallisesti tunnustettu EN ISO 14024 -standardin mukainen tyypin I ympäristömerkki.

         V12 (c)   Kangaspyyherullat (1 piste)
      Vähintään 50 prosentilla kangaspyyherullista vuosittain toimitettavien rullien kappalemäärän mukaan mitattuna on oltava komission päätöksen 2014/350/EU mukaisesti myönnetty tekstiilituotteita koskeva EU-ympäristömerkki tai muu tekstiilituotteita tai pyyheannostelijassa käytettäviä kangaspyyhkeitä koskeva kansallisella tai alueellisella tasolla jäsenvaltioissa virallisesti tunnustettu EN ISO 14024 -standardin mukainen tyypin I ympäristömerkki.

         V12 (d)   Sähkökäyttöiset käsienkuivaajat (1 piste)
      Kaikissa hakijan toimittamissa ja ylläpitämissä sähkökäyttöisissä käsienkuivaajissa on oltava liiketunnistin, tai niille on oltava myönnetty kansallisella tai alueellisella tasolla jäsenvaltioissa virallisesti tunnustettu EN ISO 14024 -standardin mukainen tyypin I ympäristömerkki.

         Arviointi ja todentaminen

      Hakijan on ilmoitettava kunkin EU-ympäristömerkin mukaista palvelua koskevan sopimuksen osalta, sisältyykö sopimukseen kertakulutustavaroiden toimittaminen, sekä toimitettava vuosittaiset tiedot (kauppanimi ja paino, määrä tai kappalemäärä) ja asiakirjat (asianmukaiset laskut ja kohdeluettelot mukaan luettuina), joista ilmenevät käytetyt kertakulutustavarat. Mikäli käytetään EU-ympäristömerkin saaneita tuotteita, hakijan on toimitettava jäljennös EU:n ympäristömerkkitodistuksesta ja/tai pakkausmerkinnästä, josta käy ilmi, että merkki on myönnetty kyseistä tuotetta koskevan päätöksen mukaisesti:

                  —

                  päätös 2014/893/EU;

                  —

                  päätös 2009/568/EY;

                  —

                  päätös 2014/350/EU.

            Mikäli käytetään muulla ISO:n tyypin I ympäristömerkillä varustettuja tuotteita, hakijan on toimitettava jäljennös tyypin I ympäristömerkkitodistuksesta ja/tai pakkausmerkinnästä.
      Sähkökäyttöisten käsienkuivaajien osalta hakijan on toimitettava asiakirjat, joista ilmenee, miten vaatimukset täyttyvät (esim. pakkausmerkintä tai tekniset tiedot, jotka osoittavat, että käsienkuivaajalla on ISO:n tyypin I ympäristömerkki tai että siinä on liiketunnistin).

         (1)  Euroopan parlamentin ja neuvoston asetus (EY) N:o 765/2008, annettu 9 päivänä heinäkuuta 2008, tuotteiden kaupan pitämiseen liittyvää akkreditointia ja markkinavalvontaa koskevista vaatimuksista ja neuvoston asetuksen (ETY) N:o 339/93 kumoamisesta (EUVL L 218, 13.8.2008, s. 30).

         (2)  Euroopan parlamentin ja neuvoston asetus (EY) N:o 1221/2009, annettu 25 päivänä marraskuuta 2009, organisaatioiden vapaaehtoisesta osallistumisesta yhteisön ympäristöasioiden hallinta- ja auditointijärjestelmään (EMAS-järjestelmä) ja asetuksen (EY) N:o 761/2001 ja komission päätösten 2001/681/EY ja 2006/193/EY kumoamisesta (EUVL L 342, 22.12.2009, s. 1).

         (3)  Komission päätös (EU) 2017/1217, annettu 23 päivänä kesäkuuta 2017, kovien pintojen puhdistusaineita koskevista EU-ympäristömerkin myöntämisperusteista (EUVL L 180, 12.7.2017, s. 45).

         (4)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).

         (5)  Komission päätös 2014/350/EU, annettu 5 päivänä kesäkuuta 2014, ekologisista arviointiperusteista EU-ympäristömerkin myöntämiseksi tekstiilituotteille (EUVL L 174, 13.6.2014, s. 45).

         (6)  Komission delegoitu asetus (EU) N:o 665/2013, annettu 3 päivänä toukokuuta 2013, Euroopan parlamentin ja neuvoston direktiivin 2010/30/EY täydentämisestä pölynimurien energiamerkinnän osalta (EUVL L 192, 13.7.2013, s. 1).

         (7)  Euroopan parlamentin ja neuvoston asetus (EY) N:o 715/2007, annettu 20 päivänä kesäkuuta 2007, moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta (EUVL L 171, 29.6.2007, s. 1).

         (8)  Komission delegoitu asetus (EU) N:o 1061/2010, annettu 28 päivänä syyskuuta 2010, Euroopan parlamentin ja neuvoston direktiivin 2010/30/EU täydentämisestä kotitalouksien pyykinpesukoneiden energiamerkinnän osalta (EUVL L 314, 30.11.2010, s. 47).

         (9)  Komission asetus (EU) N:o 1015/2010, annettu 10 päivänä marraskuuta 2010, Euroopan parlamentin ja neuvoston direktiivin 2009/125/EY täytäntöönpanemisesta kotitalouksien pyykinpesukoneiden ekologista suunnittelua koskevien vaatimusten osalta (EUVL L 293, 11.11.2010, s. 21).

         (10)  Komission päätös 2014/893/EU, annettu 9 päivänä joulukuuta 2014, ekologisista arviointiperusteista EU-ympäristömerkin myöntämiseksi poishuuhdeltaville kosmeettisille valmisteille (EUVL L 354, 11.12.2014, s. 47).

         (11)  Komission päätös 2009/568/EY, tehty 9 päivänä heinäkuuta 2009, ekologisista arviointiperusteista yhteisön ympäristömerkin myöntämiseksi pehmopapereille (EUVL L 197, 29.7.2009, s. 87).


title: Euroopan parlamentin ja neuvoston päätös (EU) 2018/845, annettu 30 päivänä toukokuuta 2018, Euroopan globalisaatiorahaston varojen käyttöönotosta (EGF/2018/000 TA 2018 – komission aloitteesta annettava tekninen tuki)

text:
               8.6.2018

               FI

               Euroopan unionin virallinen lehti

               L 144/1

         EUROOPAN PARLAMENTIN JA NEUVOSTON PÄÄTÖS (EU) 2018/845,
   annettu 30 päivänä toukokuuta 2018,
   Euroopan globalisaatiorahaston varojen käyttöönotosta (EGF/2018/000 TA 2018 – komission aloitteesta annettava tekninen tuki)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen,
   ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013 (1) ja erityisesti sen 11 artiklan 2 kohdan,
   ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen (2) ja erityisesti sen 13 kohdan,
   ottavat huomioon Euroopan komission ehdotuksen,
   sekä katsovat seuraavaa:

               (1)

               Euroopan globalisaatiorahaston, jäljempänä ’EGR’, tarkoituksena on tarjota tukea globalisaatiosta johtuvien maailmankaupan huomattavien rakenteellisten muutosten, maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja heidän auttamisekseen integroitumisessa uudelleen työmarkkinoille.

               (2)

               EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten neuvoston asetuksen (EU, Euratom) N:o 1311/2013 (3) 12 artiklassa säädetään.

               (3)

               Asetuksen (EU) N:o 1309/2013 mukaan enintään 0,5 prosenttia EGR:n vuotuisesta enimmäismäärästä voidaan käyttää vuosittain komission aloitteesta annettavaan tekniseen tukeen.

               (4)

               EGR:stä olisi sen vuoksi otettava käyttöön 345 000 euroa teknisen tuen antamiseksi komission aloitteesta,

         OVAT HYVÄKSYNEET TÄMÄN PÄÄTÖKSEN:
   1 artikla
   Otetaan Euroopan globalisaatiorahastosta käyttöön 345 000 euroa maksusitoumusmäärärahoina ja maksumäärärahoina osana varainhoitovuotta 2018 koskevaa Euroopan unionin yleistä talousarviota.
   2 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tehty Strasbourgissa 30 päivänä toukokuuta 2018.

            Euroopan parlamentin puolesta

            Puhemies

         A. TAJANI

            Neuvoston puolesta

            Puheenjohtaja

         L. PAVLOVA

      (1)  EUVL L 347, 20.12.2013, s. 855.

      (2)  EUVL C 373, 20.12.2013, s. 1.

      (3)  Neuvoston asetus (EU, Euratom) N:o 1311/2013, annettu 2 päivänä joulukuuta 2013, vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884).


title: Euroopan parlamentin ja neuvoston päätös (EU) 2018/846, annettu 30 päivänä toukokuuta 2018, Euroopan unionin solidaarisuusrahaston varojen käyttöönotosta Kreikan, Espanjan, Ranskan ja Portugalin avustamiseksi

text:
               8.6.2018

               FI

               Euroopan unionin virallinen lehti

               L 144/3

         EUROOPAN PARLAMENTIN JA NEUVOSTON PÄÄTÖS (EU) 2018/846,
   annettu 30 päivänä toukokuuta 2018,
   Euroopan unionin solidaarisuusrahaston varojen käyttöönotosta Kreikan, Espanjan, Ranskan ja Portugalin avustamiseksi
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen,
   ottavat huomioon Euroopan unionin solidaarisuusrahaston perustamisesta 11 päivänä marraskuuta 2002 annetun neuvoston asetuksen (EY) N:o 2012/2002 (1) ja erityisesti sen 4 artiklan 3 kohdan,
   ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen (2) ja erityisesti sen 11 kohdan,
   ottavat huomioon Euroopan komission ehdotuksen,
   sekä katsovat seuraavaa:

               (1)

               Euroopan unionin solidaarisuusrahaston, jäljempänä ’rahasto’, tavoitteena on antaa unionille mahdollisuus reagoida nopeasti, tehokkaasti ja joustavasti hätätilanteisiin osoittaakseen solidaarisuutta luonnonkatastrofien kohteeksi joutuneiden alueiden väestöä kohtaan.

               (2)

               Rahaston määrärahojen vuotuinen enimmäismäärä on 500 000 000 euroa (vuoden 2011 hintoina) neuvoston asetuksen (EU, Euratom) N:o 1311/2013 (3) 10 artiklan mukaisesti.

               (3)

               Kreikka esitti 1 päivänä syyskuuta 2017 hakemuksen rahaston varojen käyttöönottamisesta 12 päivänä kesäkuuta 2017 tapahtuneen maanjäristyksen jälkeen, joka koetteli Pohjois-Egean saariin kuuluvaa Lesbosta.

               (4)

               Espanja esitti 22 päivänä joulukuuta 2017 hakemuksen rahaston varojen käyttöönottamisesta Espanjan luoteisosassa Galician alueella 10 päivänä ja 17 päivänä lokakuuta 2017 välisenä aikana tapahtuneiden metsäpalojen vuoksi.

               (5)

               Ranska esitti 27 päivänä marraskuuta 2017 hakemuksen rahaston varojen käyttöönottamisesta Irma-hirmumyrskyn jälkeen, joka ylitti Saint-Martinin saaren 5 ja 6 päivänä syyskuuta 2017, sekä Maria-hirmumyrskyn jälkeen, joka iski Guadeloupelle 18 ja 19 päivänä syyskuuta 2017.

               (6)

               Portugali esitti 17 päivänä heinäkuuta 2017 ensimmäisen hakemuksensa rahaston varojen käyttöönottamisesta useiden tulipalojen jälkeen, jotka syttyivät 17 päivänä kesäkuuta 2017. Kesä- ja lokakuun 2017 välisenä aikana tapahtuneiden tulipalojen seurauksena Portugali kuitenkin päivitti hakemustaan 13 päivänä lokakuuta 2017 ja jälleen 14 päivänä joulukuuta 2017 muun muassa liittämällä hakemukseen tarkistetun arvion kesäkuun ja lokakuun 2017 välisenä aikana maata koetelleiden tulipalojen aiheuttamien vahinkojen kokonaismäärästä.

               (7)

               Kreikan, Espanjan, Ranskan ja Portugalin hakemukset täyttävät asetuksen (EY) N:o 2012/2002 4 artiklassa säädetyt edellytykset rahoitusosuuden myöntämiseksi solidaarisuusrahastosta.

               (8)

               Sen vuoksi solidaarisuusrahastosta olisi otettava käyttöön varoja rahoitustuen myöntämiseksi Kreikalle, Ranskalle, Portugalille ja Espanjalle.

               (9)

               Jotta rahaston varat saataisiin käyttöön mahdollisimman nopeasti, tätä päätöstä olisi sovellettava siitä päivästä, jona se hyväksytään,

         OVAT HYVÄKSYNEET TÄMÄN PÄÄTÖKSEN:
   1 artikla
   Varainhoitovuotta 2018 koskevassa Euroopan unionin yleisessä talousarviossa otetaan käyttöön Euroopan unionin solidaarisuusrahaston varoja 1 359 119 euroa Kreikkaa varten, 3 228 675 euroa Espanjaa varten, 48 906 025 euroa Ranskaa varten ja 50 673 132 euroa Portugalia varten maksusitoumus- ja maksumäärärahoina.
   2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   Sitä sovelletaan 30 päivästä toukokuuta 2018.

      Tehty Strasbourgissa 30 päivänä toukokuuta 2018.

            Euroopan parlamentin puolesta

            Puhemies

         A. TAJANI

            Neuvoston puolesta

            Puheenjohtaja

         L. PAVLOVA

      (1)  EYVL L 311, 14.11.2002, s. 3.

      (2)  EUVL C 373, 20.12.2013, s. 1.

      (3)  Neuvoston asetus (EU, Euratom) N:o 1311/2013, annettu 2 päivänä joulukuuta 2013, vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884).


title: Euroopan parlamentin ja neuvoston päätös (EU) 2018/847, annettu 30 päivänä toukokuuta 2018, Euroopan globalisaatiorahaston varojen käyttöönotosta Belgian hakemuksen johdosta – EGF/2017/010 BE/Caterpillar

text:
               8.6.2018

               FI

               Euroopan unionin virallinen lehti

               L 144/5

         EUROOPAN PARLAMENTIN JA NEUVOSTON PÄÄTÖS (EU) 2018/847,
   annettu 30 päivänä toukokuuta 2018,
   Euroopan globalisaatiorahaston varojen käyttöönotosta Belgian hakemuksen johdosta – EGF/2017/010 BE/Caterpillar
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen,
   ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013 (1) ja erityisesti sen 15 artiklan 4 kohdan,
   ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen (2) ja erityisesti sen 13 kohdan,
   ottavat huomioon Euroopan komission ehdotuksen,
   sekä katsovat seuraavaa:

               (1)

               Euroopan globalisaatiorahaston, jäljempänä ’EGR’, tarkoituksena on tarjota tukea globalisaatiosta johtuvien maailmankaupan huomattavien rakenteellisten muutosten, maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja auttamaan heitä integroitumaan uudelleen työmarkkinoille.

               (2)

               EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten neuvoston asetuksen (EU, Euratom) N:o 1311/2013 (3) 12 artiklassa säädetään.

               (3)

               Belgia toimitti 18 päivänä joulukuuta 2017 hakemuksen EGR:n varojen ottamiseksi käyttöön Caterpillar Solar Gosselies -yhtiön ja sen viiden tavarantoimittajan toteuttamien työntekijävähennysten vuoksi. Hakemusta on täydennetty lisätiedoin asetuksen (EU) N:o 1309/2013 8 artiklan 3 kohdan mukaisesti. Hakemus on asetuksen (EU) N:o 1309/2013 13 artiklassa säädettyjen EGR:n rahoitustuen vahvistamista koskevien vaatimusten mukainen.

               (4)

               Asetuksen (EU) N:o 1309/2013 6 artiklan 2 kohdan mukaisesti Belgia on päättänyt tarjota EGR:n tuella yhteisrahoitettuja yksilöllisiä palveluja myös 300:lle työelämän ja koulutuksen ulkopuolella olevalle nuorelle.

               (5)

               Tämän vuoksi EGR:stä olisi otettava käyttöön 4 621 616 euroa rahoitustuen myöntämiseksi Belgian hakemuksen perusteella.

               (6)

               Jotta EGR:n varat saataisiin käyttöön mahdollisimman nopeasti, tätä päätöstä olisi sovellettava siitä päivästä, jona se hyväksytään,

         OVAT HYVÄKSYNEET TÄMÄN PÄÄTÖKSEN:
   1 artikla
   Otetaan Euroopan globalisaatiorahastosta käyttöön 4 621 616 euroa maksusitoumusmäärärahoina ja maksumäärärahoina osana varainhoitovuotta 2018 koskevaa unionin yleistä talousarviota.
   2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   Sitä sovelletaan 30 päivästä toukokuuta 2018.

      Tehty Strasbourgissa 30 päivänä toukokuuta 2018.

            Euroopan parlamentin puolesta

            Puhemies

         A. TAJANI

            Neuvoston puolesta

            Puheenjohtaja

         L. PAVLOVA

      (1)  EUVL L 347, 20.12.2013, s. 855.

      (2)  EUVL C 373, 20.12.2013, s. 1.

      (3)  Neuvoston asetus (EU, Euratom) N:o 1311/2013, annettu 2 päivänä joulukuuta 2013, vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884).


               19.6.2018

               FI

               Euroopan unionin virallinen lehti

               C 215/299

         P8_TA(2016)0410
   Päätös olla vastustamatta delegoitua säädöstä: tiettyihin OTC-johdannaissopimuksiin sovellettavat riskienpienentämistekniikoita koskevat tekniset sääntelystandardit
   Euroopan parlamentin päätös olla vastustamatta OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 täydentämisestä OTC-johdannaissopimuksiin, joita ei määritetä keskusvastapuolessa, sovellettavia riskienpienentämistekniikoita koskevilla teknisillä sääntelystandardeilla 4. lokakuuta 2016 annettua komission delegoitua asetusta (C(2016)06329 – 2016/2930(DEA))
   (2018/C 215/57)

      Euroopan parlamentti, joka

               —

               ottaa huomioon komission delegoidun asetuksen (C(2016)06329),

               —

               ottaa huomioon komission 4. lokakuuta 2016 päivätyn kirjeen, jossa komissio pyytää parlamenttia ilmoittamaan, ettei se aio vastustaa delegoitua asetusta,

               —

               ottaa huomioon talous- ja raha-asioiden valiokunnan 13. lokakuuta 2016 päivätyn kirjeen valiokuntien puheenjohtajakokouksen puheenjohtajalle,

               —

               ottaa huomioon Euroopan unionin toiminnasta tehdyn sopimuksen 290 artiklan,

               —

               ottaa huomioon 4. heinäkuuta 2012 annetun Euroopan parlamentin ja neuvoston asetuksen (EU) N:o 648/2012 OTC-johdannaisista, keskusvastapuolista ja kauppatietorekistereistä (1) (Euroopan markkinarakenneasetus), ja erityisesti sen 11 artiklan 15 kohdan,

               —

               ottaa huomioon Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta 24. marraskuuta 2010 annetun Euroopan parlamentin ja neuvoston asetuksen (EU) N:o 1093/2010 (2) 13 artiklan, Euroopan valvontaviranomaisen (Euroopan vakuutus- ja lisäeläkeviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/79/EY kumoamisesta 24. marraskuuta 2010 annetun Euroopan parlamentin ja neuvoston asetuksen (EU) N:o 1094/2010 (3) sekä Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta 24. marraskuuta 2010 annetun Euroopan parlamentin ja neuvoston asetuksen (EU) N:o 1095/2010 (4),

               —

               ottaa huomioon Euroopan valvontaviranomaisten (Euroopan pankkiviranomainen, Euroopan vakuutus- ja lisäeläkeviranomainen sekä Euroopan arvopaperimarkkinaviranomainen) 8. maaliskuuta 2016 asetuksen (EU) N:o 648/2012 11 artiklan 15 kohdan mukaisesti toimittamat teknisten sääntelystandardien luonnokset,

               —

               ottaa huomioon talous- ja raha-asioiden valiokunnan suosituksen päätökseksi,

               —

               ottaa huomioon työjärjestyksen 105 artiklan 6 kohdan,

               —

               ottaa huomioon, että työjärjestyksen 105 artiklan 6 kohdan kolmannen ja neljännen luetelmakohdan mukaisessa määräajassa, joka päättyi 25. lokakuuta 2016, ei ole esitetty vastalauseita,

               A.

               toteaa, että Euroopan markkinarakenneasetuksessa vahvistetaan OTC-johdannaissopimuksia koskevat määritykseen ja kahdenväliseen riskienhallintaan liittyvät vaatimukset, johdannaissopimuksia koskevat raportointivaatimukset sekä keskusvastapuolten ja kauppatietorekisterien toiminnan harjoittamista koskevat yhdenmukaiset vaatimukset;

               B.

               toteaa, että Euroopan markkinarakenneasetuksen 11 artiklan 15 kohdassa säädetään, että Euroopan valvontaviranomaiset laativat luonnoksia teknisiksi sääntelystandardeiksi, joissa yksilöidään riskienhallintamenettelyt, mukaan lukien vakuuksien taso ja tyyppi sekä erottelumenettelyt ja pääoman määrä, joita 11 artiklan 3 kohdan noudattaminen edellyttää, menettelyt, joita vastapuolten ja asianomaisten toimivaltaisten viranomaisten on noudatettava 11 artiklan 6–10 kohdassa tarkoitettuja vapautuksia soveltaessaan sekä 11 artiklan 5–10 kohdassa tarkoitetut sovellettavat perusteet, mukaan lukien erityisesti se, mitä olisi pidettävä käytännöllisenä tai oikeudellisena esteenä vastapuolten väliselle nopealle omien varojen siirrolle tai velkojen takaisinmaksulle;

               C.

               Euroopan markkinarakenneasetuksen 11 artiklan 15 kohdassa siirretään komissiolle valta hyväksyä kyseiset tekniset sääntelystandardit joko asetuksen (EU) N:o 1093/2010 (asetus Euroopan pankkiviranomaisen perustamisesta), asetuksen (EU) N:o 1094/2010 (asetus Euroopan vakuutus- ja lisäeläkeviranomaisen perustamisesta) tai asetuksen (EU) N:o 1095/2010 (asetus Euroopan arvopaperimarkkinaviranomaisen perustamisesta) 10–14 artiklan mukaisesti riippuen siitä, mikä on kyseessä olevan vastapuolen oikeudellinen luonne;

               D.

               toteaa, että Baselin pankkivalvontakomitea (BCBS) ja kansainvälinen arvopaperimarkkinavalvojien yhteisö (IOSCO) julkaisivat syyskuussa 2013 yhteisen yleiskehyksen muiden kuin keskusvastapuolen määrittämien johdannaisten vakuusvaatimuksista ja tarkistivat sitä maaliskuussa 2015;

               E.

               ottaa huomioon, että Euroopan valvontaviranomaiset toimittivat teknisten sääntelystandardien luonnokset komissiolle 8. maaliskuuta 2016;

               F.

               toteaa, että komissio ilmoitti 28. heinäkuuta 2016 Euroopan valvontaviranomaisille aikomuksestaan hyväksyä luonnokset teknisiksi sääntelystandardeiksi tietyin muutoksin Euroopan pankkiviranomaisen, Euroopan vakuutus- ja lisäeläkeviranomaisen sekä Euroopan arvopaperimarkkinaviranomaisen perustamista koskevien asetusten 10 artiklan 1 kohdan mukaisesti;

               G.

               toteaa, että Euroopan valvontaviranomaiset antoivat virallisen lausunnon Euroopan pankkiviranomaista, Euroopan vakuutus- ja lisäeläkeviranomaista sekä Euroopan arvopaperimarkkinaviranomaista koskevien asetusten 10 artiklan 1 kohdan mukaisesti ja tarkistivat komissiolle annettavia luonnoksia teknisiksi sääntelystandardeiksi 8. syyskuuta 2016;

               H.

               ottaa huomioon, että komissio hyväksyi delegoidun asetuksen 4. lokakuuta 2016;

               I.

               ottaa huomioon, että tämä delegoitu asetus voi tulla voimaan parlamentin ja neuvoston tarkastelujakson päätteeksi ainoastaan, jos parlamentti tai neuvosto ei ole ilmaissut vastustavansa sitä tai jos parlamentti tai neuvosto ei ennen kyseisen jakson päättymistä ole ilmoittanut komissiolle, että ne eivät vastusta säädöstä;

               J.

               toteaa, että Euroopan pankkiviranomaista, Euroopan vakuutus- ja lisäeläkeviranomaista sekä Euroopan arvopaperimarkkinaviranomaista koskevien asetusten 13 artiklan 1 kohdan mukainen tarkastelujakso kestää kolme kuukautta teknisten sääntelystandardien ilmoituspäivästä; toteaa, että tämä tarkastelujakso päättyy siis 4. tammikuuta 2017;

               K.

               toteaa, että muiden kuin keskusvastapuolen määrittämien johdannaisten vakuusvaatimusten täytäntöönpanoaikataulusta sovittiin kansainvälisellä tasolla Baselin pankkivalvontakomitean (BCBS) ja kansainvälisessä arvopaperimarkkinavalvojien yhteisön (IOSCO) puitteissa; toteaa, että vaikka unioni ei pitänytkään kiinni täytäntöönpanon ensimmäisen vaiheen sovitusta päivämäärästä (1. syyskuuta 2016), sillä on vielä mahdollisuudet saada säännöt voimaan toisen vaiheen määräaikaan (1. maaliskuuta 2017) mennessä, kun lukuisien finanssialalla toimivien vastapuolten ja finanssialan ulkopuolisten konsernien olisi aloitettava vakuuksien vaihtaminen;

               L.

               toteaa, että näin ollen olisi ilmoitettava mahdollisimman aikaisessa vaiheessa siitä, että asetusta ei vastusteta, jotta unioni voisi täyttää kansainväliset sitoumuksensa ja vastapuolilla on riittävästi aikaa valmistautua uusiin vaatimuksiin; toteaa, että näin edesautetaan oikeusvarmuuden tarjoamista mahdollisimman pikaisesti markkinatoimijoille niin unionissa kuin sen ulkopuolisissa maissakin;

               1.

               ilmoittaa, ettei se vastusta delegoitua asetusta;

               2.

               kehottaa puhemiestä välittämään tämän päätöksen neuvostolle ja komissiolle.

      (1)  EUVL L 201, 27.7.2012, s. 1.

      (2)  EUVL L 331, 15.12.2010, s. 12.

      (3)  EUVL L 331, 15.12.2010, s. 48.

      (4)  EUVL L 331, 15.12.2010, s. 84.


title: Euroopan parlamentin puhemiehistön päätös, annettu 11. kesäkuuta ja 2. heinäkuuta 2018, Euroopan parlamentin jäsenten asemaa koskevien sääntöjen soveltamisohjeiden muuttamisesta

text:
               17.7.2018

               FI

               Euroopan unionin virallinen lehti

               C 250/2

         EUROOPAN PARLAMENTIN PUHEMIEHISTÖN PÄÄTÖS,
   annettu 11. kesäkuuta ja 2. heinäkuuta 2018,
   Euroopan parlamentin jäsenten asemaa koskevien sääntöjen soveltamisohjeiden muuttamisesta
   (2018/C 250/03)
   EUROOPAN PARLAMENTIN PUHEMIEHISTÖ, joka
   ottaa huomioon Euroopan unionin toiminnasta tehdyn sopimuksen ja erityisesti sen 223 artiklan 2 kohdan,
   ottaa huomioon Euroopan parlamentin jäsenten asemaa koskevat säännöt (1),
   ottaa huomioon Euroopan parlamentin työjärjestyksen 25 artiklan,
   sekä katsoo seuraavaa:

               (1)

               Euroopan parlamentin jäsenten asemaa koskevien sääntöjen soveltamisohjeiden (2), jäljempänä ’soveltamisohjeet’, voimassa olevan version 12 artiklan 1 kohdan mukaisesti jäsenen läsnäolon todistaminen ei ole mahdollista sähköisesti. Lisäksi läsnäolotietojen keskusrekisterin hallinnointi vaatii huomattavia henkilöresursseja ja kallista ja virheille altista manuaalista käsittelyä.

               (2)

               Olisi otettava käyttöön vapaaehtoinen testausvaihe, jonka aikana läsnäolotietojen keskusrekisteriä on määrä täydentää biometriseen tekniikkaan perustuvalla automaattisella järjestelmällä, jotta on mahdollista varmentaa luotettavuus- ja luottamuksellisuustakuut, joita edellytetään jäsenten läsnäolon todentamiseksi kohtuullisella varmuudella.

               (3)

               Soveltamisohjeisiin olisi sisällytettävä uusi artikla, joka on oikeusperustana, jonka nojalla Euroopan parlamentti voi varmistaa, että kun on todettu, että valtuutettu avustaja on joutunut jäsenen häirinnän kohteeksi, kyseisen avustajan maksuvelvoitteet suoritetaan edelleen asianomaisen jäsenen avustajakuluista, vaikka asianomaisella jäsenellä ei ole enää oikeutta tämän avustajan palveluihin,

         ON HYVÄKSYNYT SEURAAVAN PÄÄTÖKSEN:
   1 artikla
   Muutetaan soveltamisohjeet seuraavasti:

               1)

               Muutetaan 12 artiklan 1 kohta seuraavasti:
               ”1.   Jäsenen läsnäolon todistaa hänen henkilökohtainen allekirjoituksensa istuntosalin tai kokoushuoneen sisäpuolella olevassa läsnäololistassa taikka läsnäolotietojen keskusrekisterissä, joka on auki puhemiehistön vahvistamina aikoina. Jäsenen läsnäoloa koskevaa sähköistä todistusta voidaan käyttää hänen henkilökohtaisen allekirjoituksensa sijaan.”

               2)

               Lisätään artikla seuraavasti:
               ”34 a artikla
               Taloudelliset seuraukset tapauksessa, jossa valtuutettuun avustajaan on todistetusti kohdistettu häirintää
               Jos puhemies toteaa häirintää koskevan sisäisen kuulemismenettelyn, jossa on kuultu molempia osapuolia, perusteella, että jäsen on syyllistynyt työpaikkakiusaamiseen tai sukupuoliseen häirintään valtuutettua avustajaa kohtaan, parlamentti vähentää 33 artiklasta poiketen kaikki kyseisen valtuutetun avustajan työsopimuksen mukaiset maksuvelvoitteet, erityisesti valtuutetun avustajan palkan, kyseiselle jäsenelle maksettavista avustajakuluista, eikä jäsenellä ole enää oikeutta asianomaisen avustajan palveluihin.”

         2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   Tätä päätöstä sovelletaan 1 päivästä syyskuuta 2018.

      (1)  Euroopan parlamentin päätös 2005/684/EY, Euratom, tehty 28 päivänä syyskuuta 2005, Euroopan parlamentin jäsenten asemaa koskevien sääntöjen vahvistamisesta (EUVL L 262, 7.10.2005, s. 1).

      (2)  Euroopan parlamentin jäsenten asemaa koskevien sääntöjen soveltamisohjeista 19. toukokuuta ja 9. heinäkuuta 2008 tehty Euroopan parlamentin puhemiehistön päätös (EUVL C 159, 13.7.2009, s. 1).


title: Neuvoston päätös (YUTP) 2018/1006, annettu 16 päivänä heinäkuuta 2018, Malediivien tasavallan tilanteen johdosta määrättävistä rajoittavista toimenpiteistä

text:
               17.7.2018

               FI

               Euroopan unionin virallinen lehti

               L 180/24

         NEUVOSTON PÄÄTÖS (YUTP) 2018/1006,
   annettu 16 päivänä heinäkuuta 2018,
   Malediivien tasavallan tilanteen johdosta määrättävistä rajoittavista toimenpiteistä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 26. helmikuuta 2018 päätelmät, joissa se pani huolestuneena merkille Malediivien tasavallan, jäljempänä ’Malediivit’, tilanteen viimeaikaisen heikentymisen sekä tuomitsi poliittisin perustein tapahtuvat pidätykset sekä puuttumisen Malediivien korkeimman oikeuden työskentelyyn ja oikeuslaitosta vastaan toteutetut toimet. Neuvosto korosti, että Malediivien parlamentin ja Malediivien oikeuslaitoksen tulisi voida palata Malediivien perustuslain mukaiseen tavanomaiseen toimintaansa. Lisäksi se kehotti Malediivien hallitusta aloittamaan oppositiojohtajien kanssa aidon vuoropuhelun, joka mahdollistaa uskottavat, avoimet ja osallistavat presidentinvaalit.

               (2)

               Neuvosto on edelleen syvästi huolissaan oikeusvaltion ja ihmisoikeuksien jatkuvasta heikentymisestä Malediiveilla, erityisesti presidentinvaalien lähestyessä.

               (3)

               Tässä yhteydessä kohdennettuja rajoitettavia toimenpiteitä olisi määrättävä henkilöille ja yhteisöille, jotka ovat vastuussa oikeusvaltioperiaatteen horjuttamisesta tai osallistavan poliittisen ratkaisun löytämisen vaikeuttamisesta Malediiveilla, sekä vakaviin ihmisoikeusloukkauksiin tai -rikkomuksiin syyllistyneisiin henkilöihin tai yhteisöihin.

               (4)

               Tiettyjen toimenpiteiden panemiseksi täytäntöön tarvitaan unionin lisätoimia,

         ON HYVÄKSYNYT TÄMÄN PÄÄTÖKSEN:
   1 artikla
   1.   Jäsenvaltioiden on toteuttava tarvittavat toimenpiteet estääkseen seuraavien luonnollisten henkilöiden pääsyn alueelleen tai kulkemisen alueensa kautta:

               a)

               luonnolliset henkilöt, jotka horjuttavat oikeusvaltioperiaatetta tai vaikeuttavat osallistavan poliittisen ratkaisun löytämistä Malediiveilla muun muassa väkivallanteoilla, sortotoimilla tai väkivaltaan yllyttämisellä;

               b)

               luonnolliset henkilöt, jotka osallistuvat vakavien ihmisoikeusloukkausten tai -rikkomusten suunnitteluun, johtamiseen tai toteuttamiseen;

               c)

               edellä a ja b alakohdassa tarkoitettuja luonnollisia henkilöitä lähellä olevat luonnolliset henkilöt;

         luettelo näistä on liitteessä.
   2.   Edellä oleva 1 kohta ei velvoita jäsenvaltiota kieltämään omien kansalaistensa pääsyä alueelleen.
   3.   Edellä oleva 1 kohta ei vaikuta tapauksiin, joissa jäsenvaltiota sitoo kansainvälisen oikeuden velvoite

               a)

               kansainvälisen hallitustenvälisen järjestön isäntämaana;

               b)

               Yhdistyneiden kansakuntien koolle kutsuman tai sen puitteissa järjestettävän kansainvälisen konferenssin isäntämaana;

               c)

               erioikeuksia ja vapauksia myöntävän monenvälisen sopimuksen nojalla; tai

               d)

               Pyhän istuimen (Vatikaanivaltion) ja Italian välillä vuonna 1929 tehdyn sopimuksen (lateraanisopimus) nojalla.

         4.   Edellä olevan 3 kohdan katsotaan koskevan myös tapauksia, joissa jäsenvaltio toimii Euroopan turvallisuus- ja yhteistyöjärjestön (Etyj) isäntämaana.
   5.   Neuvostolle on asianmukaisesti ilmoitettava kaikista tapauksista, joissa jäsenvaltio myöntää poikkeuksen 3 tai 4 kohdan nojalla.
   6.   Jäsenvaltiot voivat myöntää poikkeuksia 1 kohdassa määrätyistä toimenpiteistä, jos matkustaminen on perusteltua pakottavista humanitaarisista syistä tai osallistumiseksi sellaisiin hallitustenvälisiin kokouksiin ja unionin tukemiin tai isännöimiin tai Etyjin puheenjohtajavaltiona toimivan jäsenvaltion isännöimiin kokouksiin, joissa käydään rajoittavien toimenpiteiden poliittisia tavoitteita, mukaan lukien ihmisoikeuksien edistäminen ja oikeusvaltioperiaate Malediiveilla, välittömästi tukevaa poliittista vuoropuhelua.
   7.   Jäsenvaltion, joka haluaa myöntää 6 kohdassa tarkoitettuja poikkeuksia, on ilmoitettava siitä neuvostolle kirjallisesti. Poikkeus katsotaan myönnetyksi, jollei yksi tai useampi neuvoston jäsen esitä kirjallista vastalausetta kahden työpäivän kuluessa ehdotettua poikkeusta koskevan ilmoituksen vastaanottamisesta. Jos yksi tai useampi neuvoston jäsen esittää vastalauseen, neuvosto voi määräenemmistöllä päättää, että se kuitenkin myöntää ehdotetun poikkeuksen.
   8.   Tapauksissa, joissa jäsenvaltio 3, 4, 6 tai 7 kohdan nojalla antaa luvan liitteessä lueteltujen henkilöiden pääsyyn alueelleen tai kulkemiseen alueensa kautta, lupa on rajoitettava tiukasti siihen tarkoitukseen, johon se myönnetään, ja henkilöihin, joita se suoraan koskee.
   2 artikla
   1.   Jäädytetään kaikki seuraaville kuuluvat taikka näiden omistuksessa, hallussa tai määräysvallassa olevat varat ja taloudelliset resurssit:

               a)

               luonnolliset henkilöt tai oikeushenkilöt, yhteisöt tai elimet, jotka horjuttavat oikeusvaltioperiaatetta tai vaikeuttavat osallistavan poliittisen ratkaisun löytämistä Malediiveilla muun muassa väkivallanteoilla, sortotoimilla tai väkivaltaan yllyttämisellä;

               b)

               luonnolliset henkilöt tai oikeushenkilöt, yhteisöt tai elimet, jotka osallistuvat vakavien ihmisoikeusloukkausten tai -rikkomusten suunnitteluun, johtamiseen tai toteuttamiseen;

               c)

               edellä a ja b alakohdassa tarkoitettuja henkilöitä, yhteisöjä tai elimiä lähellä olevat luonnolliset henkilöt tai oikeushenkilöt, yhteisöt tai elimet;

         luettelo näistä on liitteessä.
   2.   Mitään varoja tai taloudellisia resursseja ei saa suoraan tai välillisesti asettaa liitteessä olevaan luetteloon merkittyjen luonnollisten henkilöiden tai oikeushenkilöiden, yhteisöjen tai elimien saataville tai hyödynnettäviksi.
   3.   Jäsenvaltion toimivaltainen viranomainen voi antaa luvan tiettyjen jäädytettyjen varojen tai taloudellisten resurssien vapauttamiseen tai tiettyjen varojen tai taloudellisten resurssien asettamiseen saataville asianmukaisiksi katsominsa ehdoin ja todettuaan, että kyseiset varat tai taloudelliset resurssit:

               a)

               ovat tarpeen liitteessä olevaan luetteloon merkittyjen luonnollisten henkilöiden tai oikeushenkilöiden, yhteisöjen tai elinten ja tällaisten luonnollisten henkilöiden huollettavina olevien perheenjäsenten perustarpeiden tyydyttämiseksi, mukaan lukien menot, jotka aiheutuvat elintarvikkeiden hankinnasta, vuokrasta tai asuntolainasta, lääkkeistä ja sairaanhoidosta, veroista, vakuutusmaksuista ja julkisten palvelujen käytöstä;

               b)

               on tarkoitettu yksinomaan oikeudellisiin palveluihin liittyvien kohtuullisten palkkioiden maksamiseen ja näistä palveluista aiheutuvien kulujen korvaamiseen;

               c)

               on tarkoitettu yksinomaan jäädytettyjen varojen tai taloudellisten resurssien tavanomaisesta säilyttämisestä tai hoidosta aiheutuvien palkkioiden tai palvelumaksujen maksamiseen;

               d)

               ovat tarpeen poikkeuksellisia menoja varten edellyttäen, että asiaankuuluva toimivaltainen viranomainen on ilmoittanut muiden jäsenvaltioiden toimivaltaisille viranomaisille ja komissiolle vähintään kaksi viikkoa ennen erityisen luvan antamista perusteet, joiden nojalla se katsoo, että lupa olisi annettava; tai

               e)

               on maksettava kansainvälisen oikeuden mukaisesti koskemattomuutta nauttivan diplomaatti- tai konsuliedustuston tai kansainvälisen järjestön tilille tai tililtä niiltä osin kuin tällaiset maksut on tarkoitettu käytettäviksi kyseisen diplomaatti- tai konsuliedustuston tai kansainvälisen järjestön virallisiin tarkoituksiin.

         Asianomaisen jäsenvaltion on ilmoitettava muille jäsenvaltioille ja komissiolle kaikista tämän kohdan nojalla annetuista luvista.
   4.   Poiketen siitä, mitä 1 kohdassa säädetään, jäsenvaltion toimivaltaiset viranomaiset voivat antaa luvan tiettyjen jäädytettyjen varojen tai taloudellisten resurssien vapauttamiseen, jos seuraavat edellytykset täyttyvät:

               a)

               varoihin tai taloudellisiin resursseihin kohdistuu välimiesoikeuden päätös, joka on annettu ennen sitä päivää, jona 1 kohdassa tarkoitettu luonnollinen henkilö, oikeushenkilö, yhteisö tai elin on merkitty liitteessä olevaan luetteloon, tai unionissa annettu tuomioistuimen tai hallintoviranomaisen päätös tai asianomaisessa jäsenvaltiossa täytäntöönpanokelpoinen tuomioistuimen päätös, joka on annettu ennen kyseistä päivää tai sen jälkeen;

               b)

               varoja tai taloudellisia resursseja käytetään yksinomaan kattamaan tällaisella päätöksellä turvatut tai vahvistetut vaateet niiden sovellettavien lakien ja määräysten asettamissa rajoissa, jotka koskevat sellaisten henkilöiden oikeuksia, joilla on tällaisia vaateita;

               c)

               päätöstä ei ole annettu liitteessä olevaan luetteloon merkityn luonnollisen henkilön, oikeushenkilön, yhteisön tai elimen eduksi; ja

               d)

               päätöksen tunnustaminen ei ole asianomaisen jäsenvaltion oikeusjärjestyksen perusteiden vastaista.

         Asianomaisen jäsenvaltion on ilmoitettava muille jäsenvaltioille ja komissiolle kaikista tämän kohdan nojalla annetuista luvista.
   5.   Edellä oleva 1 kohta ei estä liitteessä olevaan luetteloon merkittyä luonnollista henkilöä tai oikeushenkilöä, yhteisöä tai elintä suorittamasta maksua, joka johtuu sopimuksesta, joka on tehty ennen sitä päivää, jolloin kyseinen luonnollinen henkilö tai oikeushenkilö, yhteisö tai elin on merkitty mainittuun luetteloon, edellyttäen, että asianomainen jäsenvaltio on todennut, että 1 kohdassa tarkoitettu luonnollinen henkilö, oikeushenkilö, yhteisö tai elin ei ole suoraan tai välillisesti maksun saaja.
   6.   Edellä olevaa 2 kohtaa ei sovelleta seuraaviin jäädytetyille tileille lisättäviin määriin:

               a)

               kyseisistä tileistä kertyvät korkotulot tai muut tuotot;

               b)

               sellaisista sopimuksista tai velvoitteista johtuvat maksut, jotka on tehty tai jotka ovat syntyneet ennen sitä päivää, josta lähtien kyseisiin tileihin on sovellettu 1 ja 2 kohdassa säädettyjä toimenpiteitä; tai

               c)

               unionissa annettujen tai asianomaisessa jäsenvaltiossa täytäntöönpanokelpoisten tuomioistuimen, hallintoviranomaisen tai välimiesoikeuden päätösten perusteella suoritettavat maksut;

         edellyttäen, että kyseisiin korkotuloihin, muihin tuottoihin ja maksuihin sovelletaan edelleen 1 kohdassa säädettyjä toimenpiteitä.
   3 artikla
   1.   Neuvosto vahvistaa liitteessä olevan luettelon ja muuttaa sitä jäsenvaltion tai unionin ulkoasioiden ja turvallisuuspolitiikan korkean edustajan ehdotuksesta yksimielisesti.
   2.   Neuvosto antaa 1 kohdassa tarkoitetun päätöksen, mukaan lukien luetteloon merkitsemisen perusteet, tiedoksi asianomaiselle luonnolliselle henkilölle, oikeushenkilölle, yhteisölle tai elimelle joko suoraan, jos osoite on tiedossa, tai julkaisemalla ilmoituksen tarjoten näin kyseiselle henkilölle, yhteisölle tai elimelle mahdollisuuden esittää huomautuksia.
   3.   Jos huomautuksia tehdään tai jos esitetään olennaista uutta näyttöä, neuvosto tarkastelee 1 kohdassa tarkoitettua päätöstä uudelleen ja ilmoittaa asiasta asianomaiselle luonnolliselle henkilölle, oikeushenkilölle, yhteisölle tai elimelle.
   4 artikla
   1.   Liite sisältää 1 artiklan 1 kohdassa ja 2 artiklan 1 kohdassa tarkoitettujen luonnollisten henkilöiden ja oikeushenkilöiden, yhteisöjen ja elinten luetteloon merkitsemisen perusteet.
   2.   Liite sisältää myös tiedot, jotka ovat tarpeen asianomaisten luonnollisten henkilöiden tai oikeushenkilöiden, yhteisöjen tai elinten tunnistamiseksi, jos nämä tiedot ovat saatavilla. Luonnollisten henkilöiden osalta tällaisia tietoja voivat olla nimet, peitenimet mukaan lukien, syntymäaika ja -paikka, kansalaisuus, passin ja henkilökortin numerot, sukupuoli, osoite, jos se on tiedossa, sekä työtehtävä tai ammatti. Oikeushenkilöiden, yhteisöjen tai elinten osalta tällaisia tietoja voivat olla nimet, rekisteröintipaikka ja -aika, rekisterinumero ja toimipaikka.
   5 artikla
   Vaateita, jotka liittyvät sopimukseen tai liiketoimeen, jonka suorittamiseen ovat vaikuttaneet suoraan tai välillisesti, kokonaan tai osittain toimenpiteet, jotka on otettu käyttöön tämän päätöksen nojalla, mukaan lukien korvausvaateet tai muut senkaltaiset vaateet, kuten korvausvaatimus tai vakuuteen perustuva vaatimus, erityisesti joukkolainan, vakuuden tai korvauksen, etenkin missä tahansa muodossa olevan rahallisen vakuuden tai rahallisen korvauksen, pidentämistä tai maksamista koskeva vaade, ei oteta huomioon, jos vaateiden esittäjä on

               a)

               liitteessä olevaan luetteloon merkitty luonnollinen henkilö, oikeushenkilö, yhteisö tai elin;

               b)

               luonnollinen henkilö, oikeushenkilö, yhteisö tai elin, joka toimii a alakohdassa tarkoitettujen henkilöiden, yhteisöjen tai elinten välityksellä tai puolesta.

         6 artikla
   Jotta tässä päätöksessä asetetut toimenpiteet olisivat mahdollisimman tehokkaita, unioni rohkaisee kolmansia valtioita hyväksymään rajoittavia toimenpiteitä, jotka ovat samankaltaisia kuin tässä päätöksessä säädetyt toimenpiteet.
   7 artikla
   Tätä päätöstä sovelletaan 17 päivään heinäkuuta 2019 saakka. Tätä päätöstä tarkastellaan jatkuvasti uudelleen. Se uusitaan tai sitä muutetaan tarvittaessa, jos neuvosto katsoo, että sen tavoitteita ei ole saavutettu.
   8 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Brysselissä 16 päivänä heinäkuuta 2018.

            Neuvoston puolesta

            Puheenjohtaja

         F. MOGHERINI

      LIITE

         Luettelo 1 ja 2 artiklassa tarkoitetuista luonnollisista henkilöistä, oikeushenkilöistä, yhteisöistä ja elimistä

      […]